text:
पटना । मुख्यमंत्री नीतीश कुमार पटना क गांधी मैदान मे आयोजित महादलित एकजुटता रैली मे नान मैट्रिक कए सेहो विकास मित्र बनेबाक घोषणा केेलथि। कार्यक्रम स्थल तक पैदल पहुंच मुख्यमंत्री प्रसन्नता व्यक्त केेलथि जे इतबा पैघ रैली क बावजूद यातायात बाधित नहि भेल। ओ विरोधी दल पर कटाक्ष सेहो केलथि-‘किछु लोक त रैली क बहाने शहर कए अस्त-व्यस्त करबा मे आनंद लैत अछि।Ó मुख्यमंत्री कहला किछु लोक महादलितक एकता कए तोड़बा क कोशिश मे अछि। मुदा ओ सफल नहि होएत। महादलित मिशन जे कार्यक्रम बनेलक अछि, ओकरा हर हाल मे लागू कैल जाएत। भूमिहीन महादलित कए तीन डिसमिल जमीन त भेटबे करत, संग-संग शौचालय सहित घर सेहो बनाउल जाएत। ओ कहला जे सरकार महादलित कए रेडियो खरीदबा लेल जे राशि द रहल अछि, ओहि पर ध्यान देबाक आवश्यकता अछि जे राशि शराब पीबा मे नहि खर्च भ जाए। दलित महिला कए संबोधित करैत नीतीश कहला जे हिनकर शराब पीबाकआदत अहिसब कए छोड़ेबाक अछि।
मुख्यमंत्री कहला जे विकास मित्र क माध्यम स महादलित टोलों क विकास कैल जाएत। कम पढ़ल लिखल यानी नान-मैट्रिक कए सेहो विकास मित्र बनाउल जाएत। एहि मौके पर उपमुख्यमंत्री सुशील मोदी हर महादलित कए बीपीएल क सूची मे शामिल करबाक मुख्यमंत्री स अपील केलथि। रैली कए पूर्व मुख्यमंत्री रामसुंदर दास, अनुसूचित जाति कल्याण मंत्री जीतन राम मांझी, महादलित आयोग क अध्यक्ष विश्वनाथ ऋषिदेव सेहो सम्बोधित केलथि।
हम किछु गलत नहि केलहंू : चौधरी
कोनो राजनीतिकरैली मे मंच संचालन विधानसभा क अध्यक्ष कए करबाकचाही बा नहि, एहि पर बहसशुरू भ गेल अछि। कानून जे कहए, मुदा परंपरा रहल अछि जे विधानसभाक अध्यक्ष एहन कोनो रैली स दूर रहैत छथि। मुदा उदय नारायण चौधरी एहि परंपरा कए तोडि़ देलथि। ओ मंच क संचालन टा नहि केलथि, बल्कि ‘नीतीश कुमार जिंदाबादÓ क नारा सेहो लगेलथि। एहि संबंध मे विधानसभा अध्यक्ष उदय नारायण चौधरी कहला जे रैली क आयोजन करि हम कोनो असंवैधानिक कार्य नहि केलहूं अछि। एकजुटता आनब सबस पैघ संवैधानिक कार्य अछि। महादलित क एकजुटता देखि विरोधी क छाती फाटि रहल अछि। मुदा दलित क नाम पर ओ सब परिवारवाद करि रहल छथि।


c: text/html

text:
आय से एटीएम सँ 2000 केर नोट भेटब शुरू भ' जायत। हालांकि सभ एटीएम से 2000 के नोट नहि निकलत, जाहि एटीएम क' नवा नोट के हिसाब से एडजस्ट कायल जे चुकल अछि ओहि सँ नवा नोट निकलत। एहि तरहक एटीएम केर संख्या तेजी सँ बढाओल जे रहल अछि। एहि तरहे खुल्ला केर समस्या से सेहो राहत भेटबाक उम्मीद अछि किएक जे एसबीआई के एटीएम सँ बहुत जल्द 50 आर 20 टक्का केर नोट भेटब शुरू भ' जायत।
आय सँ बढाओल जेत विद्ड्रॉल लिमिट। विभिन्न कैटिगरी केर विद्ड्रॉल लिमिट क' बढ़ा देल गेल अछि। आय से लोग सभ एटीएम सँ 2500 टक्का निकैल सकता, हालांकि ओहि एटीएम से जाहीकेँ नवा नोट के मुताबिक तैयार कायल गेल अछि। पुरनका नोट बदलबाक सीमा सेहो 4000 सँ बढ़ा केँ 4500 क' देल गेल अछि। ओतहिबैंक से एक सप्ताह म' 24 हजार टक्का निकालल जे सकत। पहिने इ सीमा 20,000 टक्का के छल। 3 महीना से पुरान करंट अकाउंट्स बला कारोबारी इकाइ सभक लेल विद्ड्रॉल लिमिट बढ़ा क' 50,000 टक्का देल गेल अछि ताकि ओ वेतन द' सकैथ। पुरनका नोट क' किछ जगह पर उपयोग करबाक डेडलाइन बढ़ा क' 24 नवंबर क' देल गेल अछि। अस्पताल, पेट्रोल पंप, रेलवे स्टेशन आर हवाई अड्डा पर सेहो 24 नंवबर तक पुरनका नोट चलत। आय से बैंक आर एटीएम के बाहर जमा भेल भीड़ म' बुजुर्ग आर दिव्यांग सभक लेल अलग लाइन होयत।
ग्रामीण आर अर्द्ध-शहरी इलाका म' कैश केर उपलब्धता सुनिश्चित करबाक लेल सरकार वायुसेना केर मदद ल' रहल अछि। शहरी इलाका म' कैश तुरंत पहुंच जायत अछि मुदा ग्रामीण इलाका म' सड़क के रास्ते कैश पहुंचेबा म' काफी वक्त लगैत अछि, इसलिए वायुसेना के हेलिकॉप्टर केर मदद सँ ग्रामीण इलाका म' कैश पहुचाओल जे रहल अछि।
आरबीआई द्वारा एटीएम धारक क' बड़का राहत देल गेल अछि। आरबीआई 30 दिसंबर तक एटीएम ट्रांजैक्शन पर कुनु तरहक चार्ज नहि लेबाक आदेश देना अछि। सरकार तय केना अछि कि नैशनल हाइवेज केर टोल प्लाजा पर 18 नवंबर तक कुनु शुल्क नहि लेल जायत। सभ एयरपोर्ट्स पर 21 नवंबर तक पार्किंग फ्री अछि।

robotstxt: allowed

filter: keep


text:
नवका- पुरनका लेख सर्च करु...
आब खरीदु शेयर...
सोमवार के एतिहासिक गिरावट के बाद मंगल के सेहो बाजार में भारी गिरावट जारी रहल. बाजार के बेसि गिरला के कारण सर्किट सेहो लगाबय पड़ल. एहि में ई होय छै जे बाजार अगर एक बेर में 10 फीसदी सं ज्यादा गिरय छै त कारोबार एक घंटा के लेल रोइक देल जाय छै. दिन भर सेंसेक्स... निफ्टी में भारी उतार चढ़ाव देखल गेल. मंगल के दिन लाखों लोक के लेल अमंगलकारी साबित भेल. कतेक लोक कंगाल भ गेलाह... जिंदगी भर के लाखों रुपया के जमा पूंजी स्वाह भ गेलनि. चारु कात हाहाकार मचि गेल. लोक सड़क पर उतरि गेल. बीजेपी के नेता वित्त मंत्री सं इस्तीफा देबय के मांग करय लगलाह. पार्टी के कहनाय छल जे पिछला दिन जहि तरह सं बाजार तेजी सं बढ़ल अ ओहि सं बाजार पर सट्टेबाज के कब्जा भ गेल अ. आओर सेबी आई जे ई जांच के आदेश देलक अ ओ ओकरा पहिने देबाक चाहि छल जखन बाजार ऊपर गेल छल.
मुदा प्रधानमंत्री आओर वित्त मंत्री दुनु गोटे लोक के भरोसा देलथिन्ह जे देश के अर्थ व्यवस्था काफी मजबूत अछि आओर उतार चढाव बाजार के अंग अछि. अगर बाजार उपर जा रहल अछि त कहिओ नीचा सेहो आ सकय अछि. एहि स्थिति में लोक के संयम सं काज लेबाक चाही. समझदारी दिखयबाक चाही. ई नहिं कि भीड़ के भेड़चाल के हिस्सा बनि गेलहुं. भीड़ जिम्हर भागल ओम्हर भागय लगलहुं. धैर्य सं काज लिअ. सभ जे काज करय छथिन्ह से नहिं करु. अहां के ई सोचि ते चलय पड़त जे बाजार में अगर फायदा छै त नुकसान सेहो छै. हर चीज के दुनु पक्ष होय छै.
अहां के इहो सोचि ते चलय पड़त जे बाजार में जे मजबूत कंपनी छै... आई खूब फायदा द रहल छै ओकरो शेयर गिर सकय छै... ओ सेहो अहां के तबाह कय सकय अ. एहि लेल सावधानी जरूरी छै. एम्हर जे महीना दस दिन... साल में बाजार में तेजी आयल अ... शेयर बाजार में हरियाली दिखल अ. ओकरा देखैत लोक सभ ज्यादा सं ज्यादा पाई शेयर बाजार में लगाबय लगलाह अ. चाय- पान दोकान सं लs क दलान तक... सभ तरफ शेयर बाजार आओर एहि सं आबय वाला पैसा के चर्चा होय लागल छल. जे शेयर बाजार में पाई नहिं लगयने छलाह हुनका लगैत छलैन्हि जे एहि दुनिया में सभ सं बुड़बक ओहि छथि.... जे शेयर में एकोटा पाई नहिं लगौने छथि. ई खतरनाक स्थिति अछि. जखन चाय पान या बूट-पालिस करय वाला अहां के पाई लगाबय के सलाह देबय लगय स संभलि जाउ. कहनाय छै न नीम हकीम खतरे जान.
अमीर बनय के सपना देखय छी नीक अछि... सभ के सपना देखबाक चाहि... आखिर देखब नहिं त पूरा केना करब. मुदा शेयर बाजार के मार्फत रातों रात अमीर बनय के सपना देखनाक बुड़बकय होयत. ई जुआ नहिं अछि जे पासां फेंकलहु आ जीतला पर राज जीत गेलहुं. आ हारला पर सभस प्रिय चीज के सेहो हारी गेलहुं. समझदारी सं काज लिअ. कखनो उम्मीद सं बेसि लाभ के उम्मीद नहिं करु. एकरा धंधे रहय दिअउ... एकरा सट्टा... जुआ में तब्दील नहिं करु. कतेक लोक कर्ज ल Sक... सभ किछ बेचकय शेयर बाजार में पैसा लगौने छथि आई हुनकर हाल जाSक सुनिऔ. माथ पर हाथ देने छथिन्ह.
आब जे भेल से भेल... संभलि क कदम उठाउ. एम्हर ओम्हर सं मिलय वाला के सलाह पर काज नहिं करु. जीवन भर के कमाई संभलि कय निवेश में लगाउ. म्यूचुअल फंड में पाई लगानाय सही होय छै मुदा म्यूचुअल फंड सेहो बाजार सं जुड़ल छै... ताहि लेल जोखिम बनल रहय छै... बाजार के गिरय के असर एहि पर सेहो पड़य छै. एकरा सं बचय के एकेटा उपाय अछि. हर महीने एकटा फिक्स रकम जमा कएल करु... एकरा अहां एसआईपी या सिस्टमेटिक इंवेस्टमेंट प्लान सेहो कहि सकय छी. अहां के एकटा अनुशासन बना के चलय पड़त. ई नहिं जे एके बेर में सभ पाइ बाजार में लगा देलौं. धीरे-धीरे... एकटा रकम तय क लिअ ओकरा हर महीने दु- चारि टा नीक म्यूचुअल फंड में लगा दिअ. एसआईपी में ई फायदा होय छै जे अगर बाजार नीचा रहल त अहां के शेयर ज्यादा मिलत आ बाजार उपर रहल त शेयर के यूनिट कम मिलत... ई सारा कारोबार यूनिट में होय छै. त बाजार के गिरला सं एहि पर बेसि असर नहिं पड़य छै. अगर नीक फंड छै त नीक फायदा देत. मुदा बेसि लोभ नहिं करु. सोना के हिरण वाला कहानी सुनने छी कि नहिं. त रियलिस्टिक बनल रहुं. उड़य के कोशिश नहिं करु नहिं त धम्म स गिरि पड़ब.
ओना एहि गिरावट सं अहां फायदा सेहो उठा सकय छी. अहां अगर बाजार के जानकार छी... किछ किछ नजर रखय छी त अहां देखि सकय छी जे... ई हफ्ता जे बाजार में गिरावट आयल अ तं ओहन शेयर सेहो गिरल अ जकरा अहां खरीदय त चाहय छलहुं मुदा दाम बेसि होबाक कारणे नहिं खरीदय छलहुं. अखन मजबूत फंडामेंटल वाला... मजबूत कंपनी के शेयर सेहो कम दाम पर मिलि रहल अछि. अखन अहां ओकरा कम दाम पर खरीद कS फायदा उठा सकय छी. बाजार जखन बढ़त त ओकरा में सुधार आयत.... आओर तखन अहां अखन भेल नुकसान के भरपाई कय सकय छी या फायदा उठा सकय छी. मुदा जेना कहबाक छै एकय टोकरी में सारा अंडा नहिं ऱखबाक चाही... तहिना एकय शेयर में सभ पाई नहिं लगाउ. दु- तीन टा नीक शेयर देख पाई लगाउ. बाजार में त उतार चढाब लागल रहय छै. मुदा अहि में जे पाई कमा लैत अछि सेहे छथि असल खिलाड़ी आओर असल खिलाड़ी बनय लेल अहां के नियमित रुप सं निवेश करय के आदत बनाबय पड़त. नीक नीक दु चारि टा शेयर के चुनाव करय पड़त. ज्यादा समय तक पाई लगाबय पड़त यानी अहां के दीर्घ अवधि के लेल पाई लगाबय पड़त. समय समय पर ई देखय पड़त जे ओ शेयर केहन रिजल्ट द रहल अछि. ओहि में बनल रहनाय नीक रहत की नहिं. आओर सभस महत्वपूर्ण बात ई कि किछ पाई दोसरो ठाम लगाउ... शेयर बाजार सं हटि कय. आकस्मिक फंड के रुप में ओ फिक्सड डिपोजिट... बैंक... इंश्योरेंस... सोना... जमीन जायदाद किछ भ सकय अ. त जे भ गेल ओकरा बिसरि आगां देखु आओर नव उत्साह के संग बाजार में उतरि जाउ.
मुदा प्रधानमंत्री आओर वित्त मंत्री दुनु गोटे लोक के भरोसा देलथिन्ह जे देश के अर्थ व्यवस्था काफी मजबूत अछि आओर उतार चढाव बाजार के अंग अछि. अगर बाजार उपर जा रहल अछि त कहिओ नीचा सेहो आ सकय अछि. एहि स्थिति में लोक के संयम सं काज लेबाक चाही. समझदारी दिखयबाक चाही. ई नहिं कि भीड़ के भेड़चाल के हिस्सा बनि गेलहुं. भीड़ जिम्हर भागल ओम्हर भागय लगलहुं. धैर्य सं काज लिअ. सभ जे काज करय छथिन्ह से नहिं करु. अहां के ई सोचि ते चलय पड़त जे बाजार में अगर फायदा छै त नुकसान सेहो छै. हर चीज के दुनु पक्ष होय छै.
अहां के इहो सोचि ते चलय पड़त जे बाजार में जे मजबूत कंपनी छै... आई खूब फायदा द रहल छै ओकरो शेयर गिर सकय छै... ओ सेहो अहां के तबाह कय सकय अ. एहि लेल सावधानी जरूरी छै. एम्हर जे महीना दस दिन... साल में बाजार में तेजी आयल अ... शेयर बाजार में हरियाली दिखल अ. ओकरा देखैत लोक सभ ज्यादा सं ज्यादा पाई शेयर बाजार में लगाबय लगलाह अ. चाय- पान दोकान सं लs क दलान तक... सभ तरफ शेयर बाजार आओर एहि सं आबय वाला पैसा के चर्चा होय लागल छल. जे शेयर बाजार में पाई नहिं लगयने छलाह हुनका लगैत छलैन्हि जे एहि दुनिया में सभ सं बुड़बक ओहि छथि.... जे शेयर में एकोटा पाई नहिं लगौने छथि. ई खतरनाक स्थिति अछि. जखन चाय पान या बूट-पालिस करय वाला अहां के पाई लगाबय के सलाह देबय लगय स संभलि जाउ. कहनाय छै न नीम हकीम खतरे जान.
अमीर बनय के सपना देखय छी नीक अछि... सभ के सपना देखबाक चाहि... आखिर देखब नहिं त पूरा केना करब. मुदा शेयर बाजार के मार्फत रातों रात अमीर बनय के सपना देखनाक बुड़बकय होयत. ई जुआ नहिं अछि जे पासां फेंकलहु आ जीतला पर राज जीत गेलहुं. आ हारला पर सभस प्रिय चीज के सेहो हारी गेलहुं. समझदारी सं काज लिअ. कखनो उम्मीद सं बेसि लाभ के उम्मीद नहिं करु. एकरा धंधे रहय दिअउ... एकरा सट्टा... जुआ में तब्दील नहिं करु. कतेक लोक कर्ज ल Sक... सभ किछ बेचकय शेयर बाजार में पैसा लगौने छथि आई हुनकर हाल जाSक सुनिऔ. माथ पर हाथ देने छथिन्ह.
आब जे भेल से भेल... संभलि क कदम उठाउ. एम्हर ओम्हर सं मिलय वाला के सलाह पर काज नहिं करु. जीवन भर के कमाई संभलि कय निवेश में लगाउ. म्यूचुअल फंड में पाई लगानाय सही होय छै मुदा म्यूचुअल फंड सेहो बाजार सं जुड़ल छै... ताहि लेल जोखिम बनल रहय छै... बाजार के गिरय के असर एहि पर सेहो पड़य छै. एकरा सं बचय के एकेटा उपाय अछि. हर महीने एकटा फिक्स रकम जमा कएल करु... एकरा अहां एसआईपी या सिस्टमेटिक इंवेस्टमेंट प्लान सेहो कहि सकय छी. अहां के एकटा अनुशासन बना के चलय पड़त. ई नहिं जे एके बेर में सभ पाइ बाजार में लगा देलौं. धीरे-धीरे... एकटा रकम तय क लिअ ओकरा हर महीने दु- चारि टा नीक म्यूचुअल फंड में लगा दिअ. एसआईपी में ई फायदा होय छै जे अगर बाजार नीचा रहल त अहां के शेयर ज्यादा मिलत आ बाजार उपर रहल त शेयर के यूनिट कम मिलत... ई सारा कारोबार यूनिट में होय छै. त बाजार के गिरला सं एहि पर बेसि असर नहिं पड़य छै. अगर नीक फंड छै त नीक फायदा देत. मुदा बेसि लोभ नहिं करु. सोना के हिरण वाला कहानी सुनने छी कि नहिं. त रियलिस्टिक बनल रहुं. उड़य के कोशिश नहिं करु नहिं त धम्म स गिरि पड़ब.
ओना एहि गिरावट सं अहां फायदा सेहो उठा सकय छी. अहां अगर बाजार के जानकार छी... किछ किछ नजर रखय छी त अहां देखि सकय छी जे... ई हफ्ता जे बाजार में गिरावट आयल अ तं ओहन शेयर सेहो गिरल अ जकरा अहां खरीदय त चाहय छलहुं मुदा दाम बेसि होबाक कारणे नहिं खरीदय छलहुं. अखन मजबूत फंडामेंटल वाला... मजबूत कंपनी के शेयर सेहो कम दाम पर मिलि रहल अछि. अखन अहां ओकरा कम दाम पर खरीद कS फायदा उठा सकय छी. बाजार जखन बढ़त त ओकरा में सुधार आयत.... आओर तखन अहां अखन भेल नुकसान के भरपाई कय सकय छी या फायदा उठा सकय छी. मुदा जेना कहबाक छै एकय टोकरी में सारा अंडा नहिं ऱखबाक चाही... तहिना एकय शेयर में सभ पाई नहिं लगाउ. दु- तीन टा नीक शेयर देख पाई लगाउ. बाजार में त उतार चढाब लागल रहय छै. मुदा अहि में जे पाई कमा लैत अछि सेहे छथि असल खिलाड़ी आओर असल खिलाड़ी बनय लेल अहां के नियमित रुप सं निवेश करय के आदत बनाबय पड़त. नीक नीक दु चारि टा शेयर के चुनाव करय पड़त. ज्यादा समय तक पाई लगाबय पड़त यानी अहां के दीर्घ अवधि के लेल पाई लगाबय पड़त. समय समय पर ई देखय पड़त जे ओ शेयर केहन रिजल्ट द रहल अछि. ओहि में बनल रहनाय नीक रहत की नहिं. आओर सभस महत्वपूर्ण बात ई कि किछ पाई दोसरो ठाम लगाउ... शेयर बाजार सं हटि कय. आकस्मिक फंड के रुप में ओ फिक्सड डिपोजिट... बैंक... इंश्योरेंस... सोना... जमीन जायदाद किछ भ सकय अ. त जे भ गेल ओकरा बिसरि आगां देखु आओर नव उत्साह के संग बाजार में उतरि जाउ.
सदस्यता लें टिप्पणियाँ भेजें (Atom)


text:
नैतिक कथा
– प्रवीण नारायण चौधरी
“बात ई नहि छैक जे ओ अपन मने विवाह कय लेलक, सिर्फ एहि पर सोचू जे पिंकी जाहि तरहें एतेक उच्च परिष्कृत शिक्षा ग्रहण कयलक आ तेकर बादो पिता के परेशान होइत देखलक तऽ ओ करबे कि करितय? ओकर मजबूरी के आखिर किऐक नहि सोचि रहल छी अहाँ सभ? यदि ओ समय नहि देने रहैत तखन आइ केओ कहि सकैत छलैक जे कुल-खानदान के मर्यादा के उल्लंघन करैत पिंकी अनजाती-अनमूला आ ओहो जतय विवाह लेल हमरा लोकनिक पूर्वज सोचितो नहि छलाह ताहिठाम के लड़का के संग विवाह कयलक…” तामशे लाल मुदा वचन होशियारी सऽ निकालि रहल छल गुणा बाबु! अपन समाज के लोक सभ एक तरफ भीड़ लगौने देखि अपन बहिन के पक्ष लऽ रहल छल ओ। ओकर अवस्था एहेन छलैक जे नहि तऽ एम्हर आ नहिये ओम्हर। बस किंकर्तब्यविमूढ अवस्थामें छल… लेकिन कैल कि जा सकैत छैक … ई सोचि अपन पिता के झूकल माथ के पुनः समाज के चाप विरुद्ध ठाड़्ह होयबाक लेल अथक प्रयास कय रहल छल गुणा।
समाज के लोक सेहो चुप छल। लेकिन के रोकि सकलैक अछि आइ धैर अधलाही गामवाली के…? ओ तऽ सगरो गाम में घूमि-घूमि बुझू तऽ चिकैरते बजने फिरल जे गै दाइ गै दाइ… गै कोन जमाना आबि गेलौ गै दाइ… आब तऽ बाबुसाहेब के बेटी सभ एहेन काज करय लगलौ गै दाइ। बाबुसाहेब के सेहो बस गामहि के चिन्ता। आखिर कोना मुँह देखायब लोक के! काल्हि धरि तऽ शान छल जे गरदैन केकरो आगाँ नहि झुकल… मुदा ई कि? बेटीके पढा-लिखा के डाक्टर बनेलहुँ जे ई मिथिलाके शान बनत आ अपन मिथिला नगरिया के शोभा बनत… आ आइ एहेन दिन आबि गेल जे मिथिला सऽ बहुत दूर भदेसके लड़का संग विवाह कयलाक बाद पिंकी फिल्मी स्टाइलमें ‘पापाजी! आशीर्वाद दऽ दियऽ हमर सभके कहि सीनाजोड़ी करय लागल अछि। दलान पर जाबत ई सभ नाटक होइत रहल आ एम्हर अधलाही गामवाली समूचा गामके बाले-बच्चे-बुढे-स्त्रिगणे-पुरुषे नोति अयलीह… जाहि सऽ भीड़ आरो उग्र बनि गेल छल बाबुसाहेब के दलान के आगू…. बड़ा विचित्र परिस्थिति छल।
लेकिन गुणा के बात सुनला के बाद किछु युवा आ किछु युवती सेहो सभ हिम्मत केलक। ओहो सभ गुणा के संग ठाड़्ह भेल। पिंकी काल्हि तक सभक आदर्श के रूपमें छल… गामके विद्यालय सऽ पढितो जाहि तरहें मेडिकल फेस करैत भारतके सर्वोत्तम संस्थान सऽ एमबीबीएस आ तदोपरान्त एमडी आदि पढैत अपन अवस्थाके तीसम वर्ष अपनहि अध्ययनरत् संस्थानक सहपाठी संग जीवन संग जीबाक लेल स्वनिर्णय सऽ विवाह कयली एहि प्रश्न पर गाममें थूक्कम-फझीता होवय लागल छल… लेकिन युवामें एहि बात के भान छलैक जे पिंकी के दोष केवल एहि लेल नहि जे बाबुसाहेब पढाई पर एतेक लाख टाका खर्च कयने छलाह आ जतय पिंकी के लेल लड़का तकैत छलाह तऽ आगू दहेज में कम से कम पचास लाख के माँग उठैत छल। बेटा कोनो मैथिल के डाक्टर बनि गेल तेकरा लेल दहेज के पचास लाख… आ बेटी डाक्टर बनि गेल तऽ धैन सन्! हाय रे समाज! हाय रे मिथिला! दहेज के कोढि एहेन फूटल छैक जेकर अन्त नहि देखा रहल अछि। युवा सभ में प्रतिक्रियास्वरूप पिंकी के तरफदारी देखाय लागल समाज में। अधलाही गामवालीके बेटा के बर्दाश्त सऽ बेसी भऽ गेलैक, ओ अपन माय के डेन पकैड़ हंटौलक आ सिधा अंगना लऽ जाय कहलक जे एक बेर आब तों बाहर निकलमें तऽ ई नहि बुझबौ जे माय थिकें… टाँग तोड़िके राखि देबौक। समाज में जे कोढी लागल छौक ताहिपर किछु बजले नहि होइत छौक… आ… !
एतबा में पिंकी अंगना सऽ बाहर निकैल हाथ जोड़ने सभ संग विनती करय लगली। बाबा-काका-भैया-बौआ-नुनू आ समस्त गामवासी… अपने लोकनि धैर्य राखू। हमर पिता के समस्त मान के नीक जानकारी हम रखने छी। हमर पिता के माथ के पगड़ी के हम मिथिलेमें रहि के उच्च राखब। हमर विवाह हम मिथिलावासी के मुँहतोड़ जबाब देबाक लेल केलहुँ अछि आ विवाह पूर्व शर्त लगेने छी अपन पति सँ जे … हुनको हमरा संग जीवन-निर्वाह लेल अपन व्यवसायिक जीवन सहित मिथिलामें सेवा करय पड़तनि। लेकिन जहाँतक बात छैक जाति-मूल-गोत्र आदि के – ताहि में विज्ञान अनुरूप हम सभ एक-दोसर के पति-पत्नी बनयमें सक्षम छी से विचारने रही, हमर पतिके परिवार सँ सेहो एहि विषयमें निर्णय लेने रही आ हमर ससूर-सासु सेहो मिथिले में अपन प्राण अन्त करब कहि हमर अंग लगौलनि। तदापि यदि अहाँ सभ के हमर निर्णय सऽ दुःख अछि तऽ हमरा जे सजाय देब हम ग्रहण करय लेल सहर्ष तैयार छी।
समस्त समाज चौंकि गेल! समस्त युवा के देह सिहैर उठल। बाबुसाहेब चुप रहितो अचानक अपन गर्दैन पहिले सऽ किछु बेसिये उच्च करैत बेटीके तरफ विस्मित होइत देखय लगलाह। आ पिंकी सहज सुन्दर मुस्कान संग सभ के निहारैत रहली आ अपन आगामी मिथिला सेवा लेल प्रतिबद्धता प्रकट करैत रहलीह। समस्त गाम के आँखिमें नोर भरि गेल आ बस सभके मुँह सऽ एतबी जे बेटी हो तऽ पिंकी जेहेन! smile emoticon
हरिः हरः!


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 14 फ़रवरी 2012
प्रेम दिवस
चहुँदिसि प्रेम अछि पसरल
मिलि रहल सभ छथि प्रेमसॅ
हमहँू प्रेम दिवस पर मोनक बात कहने रही
ओ हँसिके स्वीकार केने छलीह
खुशी के ठेकाना नहिं छल प्रेमसॅ
एखन एहि बात के बस साल भरि भेल
कालिहे ओ हँसि क कहलीह
अहाँ के छोडि़ जा , रहल छी प्रेमसॅ
हम पुछलयिन्ह हमर की होयत ?
ओ कहलीह अहँू दोसर ताकि लिय
एहि प्रेमदिवस पर प्रेमसॅ
प्रेमक ई रुप देखि हम अवाक भ गेलौंह
मुँहसॅ किछु नहिं बहरायल
जे कहितियन्हि प्रेमसॅ
भाई प्रेमक बात जुनि करु
प्रेमक मारल आई धरि मरई छी
आब डर लागय अछि प्रेमसॅ
आशिक ’राज’


text:
इकोलोजी
पारिस्थितिकी (अङ्ग्रेजी:इकोलोजी) जीवविज्ञानक एक शाखा छी जाहिमे जीव समुदायसभके ओकर वातावरणक साथ पारस्परिक सम्बन्धसभक अध्ययन करैत अछि। प्रत्येक जन्तु या वनस्पति एक निश्चित वातावरणमे रहैत अछि। पारिस्थितिज्ञ ई तथ्यके पता लगाबैत अछि कि जीव आपसमे आ पर्यावरणक साथ कोन तरह क्रिया करैत अछि आ ओ पृथ्वी पर जीवनक जटिल संरचनाक पता लगाबैत अछि।[१]
पारिस्थितिकीके इन्भाइरोमेन्टल बायोलोजी सेहो कहल जाइत अछि। ई विषयमे व्यक्ति, जनसङ्ख्या, समुदायसभ आ इकोसिस्टमक अध्ययन होइत अछि। इकोलोजी अर्थात पारिस्थितिकी (जर्मन: Oekologie) शब्दके प्रथम प्रयोग सन् १८६६ मे जर्मन जीववैज्ञानिक अर्नेस्ट ह्याकल अपन पुस्तक जनरेल मोर्पोलोजी देर ओर्गेनिज्मेन" मे केनए छल।
बीसम सदीक आरम्भमे मनुष्य आ ओकर पर्यावरणक बीच सम्बन्धसभपर अध्ययन प्रारमभ भेल आ एक साथ बहुतेक विषयसभमे एहि दिस ध्यान देल गेल। परिणामस्वरूप मानव पारिस्थितिकीक सङ्कलपना आएल। प्राकृतिक वातावरण बेहद जटिल अछि याह कारण शोधकर्ता अधिकांशत: कोनो एक किसिमक प्राणिसभक नस्ल या पौधासभपर शोध करैत अछि। उदाहरणक लेल मानवजाति धरती पर निर्माण करैत अछि आ वनस्पतिपर सेहो असर डालैत अछि। मनुष्य वनस्पतिक किछ भाग सेवन करैत अछि आ किछ भाग बिल्कुल सेहो अनोपयोगी छोडि दैत अछि। ओ पौधासभ लगातार अपन फैलाव करैत रहैत अछि।
वीसम सदीमे ई ज्ञात भेल की मनुष्यसभक गतिविधिसभक प्रभाव पृथ्वी आ प्रकृति पर सर्वदा सकारात्मक नै पड़ रहल अछि।[१]


text:
कृष्ण कांत झा।
#मिथिला में अतिथि सत्कार#
वैदिक काल स ही भारतीय संस्कृति में अतिथि सत्कार के बहुत महत्व देल गेल अछि।एक समय में संपूर्ण भारत में अतिथि सत्कार बहुत निष्ठा स होई छल। कालांतर में मिथिला के छोडि क अन्य स्थान सब में अतिथि सत्कार में कमी आयल अछि।किंतु अपन मिथिला में एखनो अतिथि के अत्यंत आदर और सत्कार कैल जाइत अछि।इ बहुत ही प्रसन्नता के विषय अछि।निर्धन स निर्धन व्यक्ति भी अपन सामर्थ्य स अतिथि के यथायोग्य सम्मान सत्कार अवश्य करैत छथि।कारण जे मिथिला अपन संस्कृति और संस्कार के सुरक्षित राखय में विश्वास रखैत अछि।और संस्कृति और परंपरा के मूल्य खूब बुझैत अछि।वेद के अन्तिम भाग उपनिषद् के वचन अछि- अतिथि देवो भव।
एतय अतिथि स तात्पर्य जे कियो भी अपरिचित भी अभ्यागत यदि घर पर अबथि ।बिना कोनो पूर्व सूचना के भी तथापि हमर सब के इ कर्तव्य बनैत अछि।जे अपन शक्ति के अनुसार हुनकर सेवा कैल जाय।
अतिथि के देव तुल्य कहल गेल। अतिथि प्रसन्न त देवता प्रसन्न।जै घर में अतिथि के सेवा होइया।ओ घर में सुख शांति रहैया। मिथिला के अनेक विशेषता में स सबस खास बात हमरा इ लगैत अछि।जे एतय शास्त्र सब मात्र पुस्तक में ही नै सिमटल अछि अपितु व्यवहार में अछि।एकटा सद्गृहस्थ पति पत्नी के दिनचर्या देख लिया जिनका संभवतः शास्त्र के मंत्र आदि भी नै अबैत होइन।किंतु व्यवहार सब शास्त्र सम्मत भेटत। मिथिला में पुरूष वर्ग जहिना विद्वान् कर्मठ और सामाजिक होइया।तहिना महिला वर्ग विदुषी गृहकार्य कुशल और परिश्रमी होइत छथि।ओ अतिथि के लेल तरह तरह के पाक बना क अपन पाक कौशल के परिचय द क अतिथि के सत्कार करै छथ। अतिथि गदगद भ क शुभकामना दैत जाय छथि।कतेक सुंदर इ अपन मिथिला के संस्कृति अछि।ओ अतिथि जखन अपन घर जाइत छथि। त अपन घर में बताबैत छथ जे कतेक प्रेम सम्मान भेटल। प्रेम और सम्मान रिश्ता के बहुत मजबूत करैत अछि।चाहे कियो कतेको दुष्ट व्यक्ति होइथ।यदि हम हमेशा सम्मान स व्यवहार करब त हुनकर व्यवहार में भी निश्चित ही सकारात्मक परिवर्तन आयत।आइ अहां अतिथि सम्मान करबै।त काइल कतौ अहुं के सत्कार होयत। अच्छाई के विस्तार एहिना होई छैक।कल्पना करू की अहां कोनो अभ्यागत के स्वागत सत्कार नै केलियैन।और एक समय अहां हुनका ओतय गेलियै।ओ बहुत सम्मान सत्कार केलथि।त केहन लागत।तैं अपन सब के कर्त्तव्य अछि। अतिथि सेवा सेवा परमो धर्म:।कियो कतबो दिन हीन होइथ।ओतय जेनाय पसंद करैत छथ।जहां लोक प्रसन्नता स्वागत करैत छैन।
तुलसी दास जी के दोहा देखू –
आवत ही हरषें नहीं।नैनन नहीं सनेह।।
तुलसी तहां न जाइये।कंचन बरसे मेह।।


text:
विराटनगर, २ फरवरी २०२०। मैथिली जिन्दाबाद!!
मैथिल ब्राह्मण वैवाहिक परिचय सभा विराटनगर मे सम्पन्न – कुल ४१ गोट परिचय सँ सभाक श्रीगणेश
मैथिल ब्राह्मण वैवाहिक परिचय सभा एवं वनभोज कार्यक्रम अपन ब्राह्मण समाज विराटनगर द्वारा बड़ा भव्यता सँ पूरा कयल गेल। करीब 100 ब्राह्मण परिवार बाल बच्चा सहित एहि कार्यक्रम में भाग लेलन्हि। आपस मे गोत्र, मूल, कुलीनता, शिक्षा, पेशा, आदिक जानकारी अदला बदली करैत करीब 41 गोट वर आ कन्या केर परिचय सार्वजनिक मंच पर प्रस्तुत भेल, ताहि परिचय मध्य अपन रुचि अथवा चाहत मुताबिक सीधा संपर्क वर व कन्या पक्ष आपस मे बनबथि, ताहि लेल अपन ब्राह्मण समाज (आयोजक) परिचय बैंक सँ वांछित विवरण उपलब्ध कराओत कहल गेलैक। सहकार्य में आगू रहल मैथिली एसोसिएशन नेपाल सेहो एहि तरहक परिचयक संकलन में विभिन्न स्थान सँ संयोजनक वचन देलनि। दहेज मुक्त मिथिला केर एडमिन वन्दना चौधरी 16 गोट परिचय प्रस्तुत करैत भविष्य में आर परिचय दहेज मुक्त विवाह लेल आगू उपलब्ध करेबाक वचन देलीह। राजविराज सँ आयल विशिष्ट अतिथि शान्ति झा सेहो कहलखिन्ह जे नेपालक आन क्षेत्र सँ सेहो परिचय संग्रह करय में सहयोग करती जाहि सँ अधिकाधिक दहेज मुक्त आ स्वस्थ विवाह सम्बन्ध बनैत रहत, मैथिल ब्राह्मण समुदाय लेल आजुक समय मे एहि तरहक परिचय सभा काफी महत्वपूर्ण भूमिका निभा सकत से विश्वास जतेलीह।
सभाक प्रमुख अतिथि डॉ महानन्द मिश्र द्वारा सभाक औचित्य पर मोहर लगबैत मैथिल ब्राह्मणक वैवाहिक प्रक्रिया जटिल होयबाक कारण एहि तरहक आयोजन केँ निरन्तरता देबाक आह्वान कयलनि। ओ आयोजक केँ विराटनगर सँ एकर शुरुआत लेल धन्यवाद ज्ञापन कयलनि। विशिष्ट अतिथि कमलाकांत झा द्वारा परिचय सभा केँ आर बेसी जनसहभागिता संग सुव्यवस्थित करबाक जरूरत पर बल देल गेल। विषय प्रवेश प्रवीण नारायण चौधरी करबैत आजुक समय मे वैवाहिक परिचय सभाक आवश्यकता आ अपरिहार्यता पर प्रकाश देल गेल छल। मूल डीह सँ तितर बितर भेल मैथिल ब्राह्मण सहित अन्य अन्य मैथिल जाति समुदाय लेल स्वच्छ आ स्वस्थ वैवाहिक सम्बंध निर्धारण व निर्वहन लेल परिचय सभा आवश्यक अछि। संगहि समय पर समुचित जोड़ी नहि मिलि पेबाक कारण स्वनिर्णय केर स्थिति में कतेको विकृति समाज केँ प्रदूषित कय रहल अछि ताहि पर ओ सभाक ध्यानाकर्षण करैत विराटनगर सहित अन्यत्र सेहो निरन्तर एहि तरहक परिचय सभा आयोजन करबाक जरूरत पर ओ अपन अपील कयलनि। संगहि निकट भविष्य में अन्य अन्य जाति समुदाय संग सहकार्य करैत दहेज व अन्य विकृति मुक्त समाज निर्माण हेतु एसोसिएशन कार्य करत ओ वचनबद्ध भेलाह।
सभा मे कुमुद मोहन झा मैथिल ब्राह्मण समुदाय केर सामान्य परिचय व वैवाहिक परिचय बीच कतेक व्यापक अन्तर अछि से स्पष्ट कयल गेल। वैवाहिक परिचय में नाम आ पता टा नहि वरन गोत्र, मूल, पंजी, कुल, खानदान, अन्य सम्बन्धक मीमांसा, पैतृक संपत्ति संग निजी आर्थिक स्वायत्तता आदि अनेक मापदंड रहबाक परम्परा पर सेहो ओ विहंगम दृष्टि रखलाह। तहिना मैथिली एसोसिएशन नेपालक महासचिव राजेश झा द्वारा अपन ब्राह्मण समाज केर सक्रिय प्रयास आ सबकेँ जोड़िकय महत्वपूर्ण कार्य सब पूरा करबाक लेल उत्साहवर्धन करैत एहि आयोजनक सार्थक असर आ लाभ पर विचार राखल गेल। एहि सँ पहिने संस्थाक उपाध्यक्ष प्रीति झा स्वागत सम्बोधन में आगन्तुक अतिथि केँ स्वागत करैत विराटनगर में एहि आयोजनक जरूरत पर प्रकाश देने छलीह। सभाक अध्यक्षता आयोजक संस्था अपन ब्राह्मण समाज केर अध्यक्ष लक्ष्मी रमण झा आ संचालन शंकर सिंह ठाकुर द्वारा कयल गेल। कार्यक्रम केर अन्त में भव्य वनभोज आ आपसी परिचय पात करैत पुनः एहि तरहक आयोजन जल्दिये पुनरावृत्ति लेल योजना बनबैत देखल गेलाह। प्रथम सभा मे 41, दोसर में 500 परिचय अनबाक संकल्प सब कियो कयलनि।
आजुक परिचय सभाक संयोजक अमर झा रहथि। व्यवस्थापनक जिम्मेदारी दीपेंद्र झा, ललन झा, रंजू झा, प्रीति झा, भाग्यश्री झा, मिथिलेश ठाकुर, सुनील झा, पंकज झा, कुमुद मोहन झा, शंकर सिंह ठाकुर, सहित दर्जनों समर्पित सदस्य आ सहयोगी लोकनि महत्वपूर्ण भूमिका निभेलनि।
हरि हर!!


text:
बिहार विधानसभा चुनाव 2020 मे भाजपाक खिलाफ पांच सीट पर लोजपा प्रत्याशी मैदान मे
बिहार विधानसभा चुनाव 2020 मे लोजपा दूसर चरणक चुनाव मे 53 प्रत्याशिक कें मैदान मे उतारने अछि। अहिमे पांच सीट गोविंदगंज, लालगंज, राघोपुर, रोसड़ा और भागलपुल पर भाजपा उम्मीदवारक खिलाफ ओ अपन प्रत्याशी ठार केने अछि।
बिहार चुनाव: 2005 कें बाद पहिल बेर 100 सं बेसी सीट पर लड़त LJP
वर्ष 2005 कें बाद ई पहिल मौका अछि जखन लोजपा 100 सं बेसी सीट पर चुनाव लड़य जा रहल अछि। वर्ष 2010 मे 75 वा 2015 मे 42 सीट पर ओकर पहलवान मैदान मे उतरल छल।
बिहार चुनाव : सीएम नीतीश कुमार आइ वर्चुअल रैली सं करता अपन चुनाव अभियानक...
बिहारक मुख्यमंत्री नीतीश कुमार सोमदिन सं अपन चुनाव अभियानक शुरुआत करता। ओ वर्चुअल माध्यम सं दू दिन मे 35 विधानसभा क्षेत्रक एनडीए कार्यकर्ता आ ओतय कें आम जनता कें संबोधित क' एनडीए प्रत्याशिक जीतक अपील करता।
बिहारक 50 सीट पर चुनाव लड़त शिवसेना, मुदा ‘धनुष आ तीर’ नहि होयत सिंबल,...
शिवसेना बिहार विधानसभा चुनाव मे 50 सीट पर चुनाव लड़त। पार्टीक राज्यसभा सांसद अनिल देसाई न्यूज एजेंसी पीटीआई सं बात करैत कहलेथि जे ओ बिना कोनो गठबंधन कें चुनावी मैदान मे उतरता।
Unlock-5: बिहार मे 15 सं सब किछू खुलत, मुदा किछू शर्तक संग
बिहार सरकार 15 अक्टूबर सं तमाम तरहक गतिविधिक सशर्त अनुमति द' देने अछि। पांच दिन बाद राज्य मे सामाजिक, शैक्षणिक, राजनीतिक, धार्मिक, खेल समेत अन्य गतिविधि शुरू भ' जायत। सरकार अहि गतिविधिक लेल शर्त तय करैत मानक संचालन प्रक्रिया (एसओपी) जारी क' देने अछि।
रामविलास पासवान गिनीज बुक ऑफ वर्ल्ड मे 2-2 बेर दर्ज करबओने छथि अपन नाम
रामविलास पासवान कें शानदार व्यक्तित्व देशक युवा पीढ़ी कें राजनीतिज्ञ, सामाजिक कार्यकर्ता कें संगहि देश कें सभ' वर्गों कें लेल लंबा समय धरी प्रेरणादायी बनल रहत। संविधान निर्माता बाबा साहब भीमराव अंबेडकर आ राष्ट्रीय स्तर पर ख्याति प्राप्त दलित नेता जीवन बाबू कें बाद देशवासी राष्ट्रीय स्तर कें दलित नेता मानैत छलनि।
ओवैसी संगहि बिहार मे बनल नया गठबंधन, उपेंद्र कुशवाहा मुख्यमंत्री पद कें उम्मीदवार
विधानसभा चुनाव कें लेल बिहार मे एकटा नया गठबंधन बनल अछि। अहिमे असदुद्दीन ओवैसी केर ऑल इंडिया मजलिस ए इत्तेहादुल मुस्लिमीन (एआईएमआईएम) आ मायावती केर बहुजन समाज पार्टी (बीएसपी) कें संगे समाजवादी दल डेमोक्रेटिक, जनतांत्रिक पार्टी सोशलिस्ट आ रालोसपा शामिल अछि।
पूर्व डीजीपी गुप्तेश्वर पांडेय कें नहि भेटलनि टिकट, कहलनि- संघर्ष मे बीतल हमर जीवन
बिहारक पूर्व डीजीपी गुप्तेश्वर पांडेय कें बिहार विधानसभा चुनाव मे विधायकी कें टिकट नहि भेटल अछि। हाल मे ओ भारतीय पुलिस सेवा (आईपीएस) कें नौकरी सं वीआरएस ल' लेने छलाह आ जनता दल यूनाइटेड (जेडीयू) कें सदस्यता ग्रहण केने छलाह।
BJP Seats List: बिहार विधान सभा चुनाव 2020 कें लेल BJP केर 121 सीटक...
बिहार विधानसभा चुनाव (Bihar Vidhan Sabha Chunav 2020) कें ल' एनडीए मे सीटक बंटवारा भ' गेल। जेडीयू कें खाता मे 122 सीट जखन भाजपा कें 121 सीट भेटल अछि। जदयू (JDU) अपन खाता सं 7 सीट जीतन राम मांझी केर हम पार्टी कें दैत।
Bihar Assembly Elections 2020: नीतीश कुमार लेलनि बड़का फैसला, दागी विधायक कें JDU नहि...
सत्ताधारी जदयू आ मुख्यमंत्री नीतीश कुमार निर्णय लेलनि जे हुनक दल को कोनो दागी विधायक कें अपन प्रत्यासी नहि बनाओत।
बिहार मे चलल चुनाव आयोग कें चाबुक, 27 पूर्व प्रत्याशि कें चुनाव लड़य पर...
बिहार विधानसभा आम चुनाव मे बिहार कें 27 पूर्व प्रत्याशि कें चुनाव लड़य पर तीन वर्षो कें लेल रोक लगाओल गेल अछि। सभ' प्रत्याशिक समय-सीमा 2021 आ 2022 धरी कें लेल नियत कयल गेल अछि।
महागठबंधन मे सीट बंटवारा कें गुथी सुलझल
बिहार विधानसभा चुनाव कें लेल महागठबंधन मे सीट शेयरिंग कें ऐलान भ' गेल अछि। सैंदिन पटनाक मौर्या होटल मे आयोजित एकटा प्रेस कॉन्फ्रेंस मे एकर घोषणा कयल गेल।
बिहार विधानसभा चुनाव: पहिल चरणक 71 सीट पर नामांकन,अखन धरी नहि तय भेल उम्मीदवार
बिहार विधानसभा चुनावक पहिल चरण केर 71 सीट कें लेल आइ सं नामांकन शुरू होयत। राज्यक दूटा बड़का गठबंधन मे सीट बंटवारा कें गुत्थी बुधदिन देर साँझ धरी नहि सुलझल।
मुख्यमंत्री नीतीश कुमार सं भेट केलथि सुशांतक पिता केके सिंह, जाच सं खुश नहि
फिल्म अभिनेता सुशांत सिंह राजपूतक पिता केके सिंह, हुनक बहिन आ बहनोई बुधदिन मुख्यमंत्री नीतीश कुमार सं भेट करय लेल पहुँचला। मुलाकात कें बाद बाहर निकलला पर हुनक पिता कहलनि जे ई एक औपचारिक मुलाकात छल।
बिहार मे स्वास्थ्य विभागक निदेशक, भाजपा नेता समेत 10 केर मृत्यु
बिहारक निदेशक प्रमुख, स्वास्थ सेवा डाॅ. उमेश्वर प्रसाद वर्मा, शेखपुरा कें भाजपाक अति पिछड़ा प्रकोष्ठ कें जिलाध्यक्ष अजय चंद्रवंशी समेत 10 मरीजक मंगलदिन काेराेना सं मृत्यु भ' गेल।


text:
Views: 1179
बहुत नीक अछि। मुदा कने आर सजगता केर जरुरति छै। आब लड़की बाजै नै छै सीधा मनपसंद लड़का संग चलि जाइत छै से धेआन राखब बेसी जरूरी।
मैथिली समूहक बड्ड दिन भेल जे कोनो प्रस्तुति भेंटल. तकरा प एहेन नीक आ अग्रसोची गप्प करैत एइ लघुकथा लेल हम आदरणीया कान्ताजी के हार्दिक शुभकामना बाएजि रहल छी.
//मिथिला के बौआ , ताहि दिन चूरा दही खुआ कय सभा के बर - बरियाती के समाखन भय जाईत छलै //
:-))
हम त सौराठक गाछी तर सभा बला बर आ सौंसे समहुतक देखने छी. लिखल-पढ़ल आ बनल बरक बियाह कोना होएत छलैये सेहो बूझल अछि. परम्परा आ संस्कारक गप्प आब कतऽ रहि गेल ?
लघुकथा लेल पुनः हार्दिक धन्यवाद आ एइ समूहक आबाद करनाय सेहो आवश्यक अछि.
शुभ-शुभ
//मुदा एक बात हमरा अवश्य कहबाक जरूरत अछि ऐही समूहक मेंबर सब सय , जे हम तय मैथिली माध्यम सय पढल लिखल नई छी ताहि वास्ते किछ लिखबाक में साहित्यिक नजैर सय दोष भय सकैत अछी हमरा सय //
आय बाप ! ई की बाजलहुँ अपने, आदरणीया ? मुदा तकरा पर त हमरासभ लेल मैथिलीमें लिखनाय सम्भवे नै होवाक चाही !
:-))
गोर लगैत छी अपनेके हम । बुझि गेलहूँ कनिकबे में बहुत बात जे हमर पढ़ाई के माध्यम रोड़ा नई बनत । अहो भाग्य हमर जे अपनेक हमर गुरू तुल्य एही मंच पर उपस्थित भेटलहूँ । नई तय हम ऐही ओबीओ के विशाल सम्राज्य में किछो सही जानकारी नई पाबि ओझराईये कय मैर जैतहूँ । नमन आँहाक आदरणीय सौरभ पाण्डेय जी ।
//ऐही ओबीओ के विशाल सम्राज्य में किछो सही जानकारी नई पाबि ओझराईये कय मैर जैतहूँ //
यौ की बाएजि रहल छी ? केम्हरो जे मरै ऊ अहाँक दुस्मन..
एइ मंचऽप बड्ड गोटा आ पैग सवांग सभ समय दे रहल छैत. दिशा बताबऽ बलाक कमी सेहो नै हेत.
सादर
"हम तय आब जे बजलहूँ से बजलहूँ । करबो सैह करब , नई तय कहियौ जे चेत जायत सब । " सुन्नर !!
वास्तविक में , कएटा एहन घटना समक्ष आएल अछि ।


text:
स्वाध्याय
– प्रवीण नारायण चौधरी
रामचरितमानस मोती
श्री राम-लक्ष्मण और परशुराम-संवाद
पूर्वक अध्याय मे सीताजी द्वारा श्री रामजीक गला मे स्वयंवरक माला पहिरेबाक आ तदोपरान्त परशुराम जीक प्रवेश आ हुनक कोप केर चर्चा पढ़लहुँ। श्री रामजी द्वारा परशुराम सँ सम्बोधनक आरम्भ आ एहि सँ आगू –
१. हे नाथ! शिवजीक धनुष केँ तोड़यवला अहाँक कियो दासे होयत। कि आज्ञा अछि, हमरा सँ कियैक नहि कहैत छी? ई सुनिकय क्रोधी मुनि खिसियाकय बजलाह – सेवक ओ भेल जे सेवाक काज करय। शत्रुक काज कयकेँ त लड़ाई टा करबाक चाही। हे राम! सुनू, जे शिवजीक धनुष केँ तोड़लनि अछि ओ सहस्रबाहुक समान हमर शत्रु छथि। ओ एहि समाज केँ छोड़िकय अलग भ’ जाइथ, नहि त सब राजा मारल जेताह।
२. मुनिक वचन सुनिकय लक्ष्मणजी हँसलाह आर परशुरामजीक अपमान करैत बजलाह – हे गोसाईं! लड़कपन मे हम सब बहुतो रास धनुही सब तोड़ि देलहुँ लेकिन अहाँ एहेन क्रोध कहियो नहि कयलहुँ। एहि धनुष पर एतेक ममता कोन कारण सँ अछि?
३. ई सुनिकय भृगुवंश केर ध्वजा स्वरूप परशुरामजी कुपित होइत कहय लगलाह – अरे राजपुत्र! काल केर वश भेला सँ तोरा बाजइयो के होश नहि छौक। सारा संसार मे विख्यात शिवजीक ई धनुष कि तोरा धनुही जेकाँ बुझाइत छौक?
४. लक्ष्मणजी हँसिकय कहलखिन – हे देव! सुनू! हमरा हिसाब सँ त सबटा धनुष एक्के समान अछि। पुरान धनुष केँ तोड़य मे कि हानि-लाभ! श्री रामचन्द्रजी तँ एकरा नव धोखा सँ देखने रहथि। फेर ई त छुबिते टुटि गेल। एहि मे रघुनाथजी के कोनो दोष नहि छन्हि। मुनि! अहाँ बिना कारण कथी लेल क्रोध करैत छी?
५. परशुरामजी अपन फरसा दिश देखाकय बजलाह – अरे दुष्ट! तूँ हमर स्वभाव नहि सुनने छँ। हम तोरा बालक जानिकय नहि मारैत छी। अरे मूर्ख! कि तूँ हमरा खाली मुनि टा बुझलें, हम बालब्रह्मचारी आर अत्यन्त क्रोधी छी। क्षत्रियकुलक शत्रु त विश्वभरि मे विख्यात छी। अपन भुजाक बल सँ हम पृथ्वी केँ राजा सँ रहित कय देलहुँ आर बहुतो बेर ओकर राज ब्राह्मण केँ दय देलहुँ। अरे राजकुमार! सहस्रबाहु केर भुजा काटयवला हमर एहि फरसा केँ देख! अरे राजा के बालक! तूँ अपन माता-पिता केँ सोच केर वश नहि कर। हमर फरसा बड़ा भयानक अछि, ई गर्भहु केर बच्चा केँ नाश करयवला अछि।
६. लक्ष्मणजी हँसिकय कोमल वाणी सँ बजलाह – अहो, मुनीश्वर तऽ अपना केँ बड़ा भारी योद्धा बुझैत छथि। बेर-बेर हमरा कुरहैर देखबैत छथि। फूँक सँ पहाड़ उड़बय चाहैत छथि। एतय कियो कुम्हड़ के बतिया नहि अछि जे आंगूर (तर्जनी) देखित मरि जाइत अछि। कुठार और धनुष-बाण देखियेकय हम किछुओ बात अभिमान सहित कहने रही। भृगुवंशी बुझिकय आ यज्ञोपवीत देखिकय त जे किछु अपने कहैत छी, ताहि प्रति क्रोध केँ रोकिकय हम सहि लैत छी। देवता, ब्राह्मण, भगवान केर भक्त और गो – एहि पर हमरा सभक कुल मे वीरता नहि देखायल जाइछ। कियैक तँ हिनका सब केँ मारला सँ पाप लगैत अछि आर हिनका सँ हारि गेलापर अपकीर्ति होइत अछि, ताहि लेल अपने मारबो करी त अपनेक पैरे पर पड़बाक चाही। अपनेक एक-एक वचने करोड़ों वज्र केर समान अछि। धनुष-बाण और कुठार त अपने व्यर्थहि धारण करैत छी। ई धनुष-बाण और कुठार केँ देखिकय हम किछु अनुचित कहने होइत त तेकरा हे धीर महामुनि! क्षमा करब।
७. ई सुनिकय भृगुवंशमणि परशुरामजी क्रोध संग गंभीर वाणी बजलाह – हे विश्वामित्र! सुनू, ई बालक बड़ा कुबुद्धि और कुटिल अछि। काल केर वश भ’ कय ई अपन कुल केर घातक बनि रहल अछि। ई सूर्यवंश रूपी पूर्ण चन्द्र केर कलंक थिक। ई बिल्कुल उद्दण्ड, मूर्ख और निडर अछि। एखन क्षणहि भरि मे ई काल केर ग्रास भ’ जायत। हम चिकरिकय कहि दैत छी, फेर हमर दोष नहि देब। जँ अहाँ एकरा बचबय चाहैत छी त हमर प्रताप, बल और क्रोध बताकय एकरा मना करू।
८. लक्ष्मणजी कहलखिन – हे मुनि! अहाँक सुयश अहाँ रहैत दोसर के वर्णन कय सकैत अछि? अहाँ अपनहि मुँह सँ अपन करनी अनेकों बेर बहुतो प्रकार सँ वर्णन कय चुकल छी। एतबो पर सन्तोष नहि भेल हुए त फेर किछु कहि दिअ। क्रोध रोकिकय असह्य दुःख जुनि सहू। अहाँ वीरताक व्रत धारण करयवला, धैर्यवान आ क्षोभरहित छी। गाइर पढ़ैत शोभा नहि पबैत छी। शूरवीर त युद्ध मे करनी (शूरवीरता के कार्य) करैत अछि, कहिकय अपना केँ नहि चिन्हबैत अछि। शत्रु केँ युद्ध मे उपस्थित पाबि कायर टा अपन प्रताप के डींग मारल करैत अछि। अपने त मानू काल केँ हाक लगाकय बेर-बेर ओकरा हमरा लेल बजबैत छी।
९. लक्ष्मणजीक कठोर वचन सुनिते परशुरामजी अपन भयानक फरसा केँ समधानिकय हाथ मे लय लेलनि। आर बजलाह – आब लोक हमर दोष नहि दियए। ई कड़ू बात बाजयवला बालक मारल जेबाक योग्य अछि। एकरा बच्चा देखिकय हम बहुते बचेलहुँ, मुदा आब ई सचमुच मरहे लेल आयल अछि।
१०. विश्वामित्रजी कहलखिन – अपराध क्षमा कयल जाउ। बालकक दोष और गुण केँ साधु लोक नहि गनैत छथि। परशुरामजी कहलखिन – तीख धार केर कुठार, हम दयारहित और क्रोधी आर ई गुरुद्रोही और अपराधी हमरा सामने उत्तर दय रहल अछि। एतबु पर जँ हम एकरा बिना मारने छोड़ि रहल छी से हे विश्वामित्र! सिर्फ अहाँक शील (प्रेम) सँ। नहि त एकरा ई कठोर कुठार सँ काटिकय कनिकबे परिश्रम सँ गुरु सँ उऋण भ’ जइतहुँ।
११. विश्वामित्रजी हृदय मे हँसिकय बजलाह – मुनि केँ हरियरी सुझा रहल छन्हि। सब तैर विजयी हेबाक कारण ई श्री राम-लक्ष्मण केँ सेहो साधारण क्षत्रिये टा बुझि रहला अछि, लेकिन ई लोहमयी (केवल फौलाद के बनल) खाँड़ (खड्ग) छथि, कुसियारक खाँड़ नहि जे मुँह मे लैत देरी गलि जाइत अछि। दुखद अछि जे मुनि एखनहुँ धरि बेसमझ बनल छथि, हिनकर प्रभाव केँ नहि बुझि रहल छथि।
१२. लक्ष्मणजी कहलखिन – हे मुनि! अहाँक शील केँ के नहि जनैत अछि? ओ संसार भरि मे प्रसिद्ध अछि। अहाँ माता-पिता सँ त नीक जेकाँ उऋण भ’ए गेलहुँ, आब गुरुक ऋण रहल, जाहि लेल अपने सदिखन सोच मे पड़ल रहैत छी। से मानू जे हमरे माथा पर ढारि रहल होइ एखन। बहुत दिन बिति गेल, एहि सँ ब्याज सेहो बहुते बढ़ि गेल होयत। आब कोनो हिसाब जोड़निहार केँ बजा लिअ त हम तुरन्त झोरा खोलिकय दय देब।
१३. लक्ष्मणजीक कडुआ वचन सुनि परशुरामजी कुठार उठौलनि। सम्पूर्ण सभा हाय-हाय! कय केँ चिकरि उठल। लक्ष्मणजी फेर कहलखिन – हे भृगुश्रेष्ठ! अहाँ हमरा फरसा देखा रहल छी? लेकिन हे राजा लोकनिक शत्रु! हम ब्राह्मण बुझिकय चुप छी। अहाँ केँ कहियो रणधीर बलवान् वीर नहि भेटला अछि। हे ब्राह्मण देवता! अहाँ घरहि टा मे पैघ छी। ई सुनिकय सब ‘अनुचित बात, अनुचित बात’ कहिकय चिकरय लागल।
१४. तखन श्री रघुनाथजी इशारा सँ लक्ष्मणजी केँ रोकि देलनि। लक्ष्मणजीक उत्तर सँ, जे आहुति जेकाँ छल, परशुरामजीक क्रोध रूपी अग्नि केँ बढ़ैत देखि रघुकुल के सूर्य श्री रामचंद्रजी जल समान (शांत करयवला) वचन बजलाह – हे नाथ ! बालक पर कृपा करू। एहि सीधा आर दूधमुँहा बच्चा पर क्रोध जुनि करू। जँ ई अपनेक किछुओ प्रभाव जनितय त कि ई बेसमझ अहाँ बराबरी करितय? बालक जँ किछु चपलतो करैत अछि त गुरु, पिता व माता मन मे आनन्द सँ भरि जाइत छथि। तेँ एहि छोट बच्चा आर सेवक जानिकय कृपा करू। अहाँ त समदर्शी, सुशील, धीर और ज्ञानी मुनि छी।
१५. श्री रामचंद्रजीक वचन सुनिकय ओ किछु ठंढा भेलाह। एतबे मे लक्ष्मणजी फेर किछु कहिकय हँसि देलनि। हुनका हँसैत देखि परशुरामजी केँ फेरो नख सँ शिखा धरि (समूचा शरीर मे) क्रोध आबि गेलनि। ओ कहलखिन – हे राम! अहाँक भाइ त बड़ा भारी पापी अछि। ई देखय मे गोर अछि लेकिन हृदय एकर बड कारी छैक। ई विषमुख अछि, दूधमुँहा नहि। स्वभावहि सँ टेढ़ अछि, अहाँ अनुसरण नहि करैत अछि, अहाँ जेहेन शीलवान नहि अछि। ई नीच हमरा काल जेकाँ नहि देखि रहल अछि।
१६. लक्ष्मणजी हँसिकय कहलखिन – हे मुनि! सुनू, क्रोध पाप केर मूल थिक, जाहि के वश मे भ’कय मनुष्य अनुचित कर्म कय बैसैत अछि आर विश्व भरिक लोकक प्रतिकूल चलैत (सभक अहित करैत) अछि। हे मुनिराज! हम अहाँक दास छी। आब क्रोध त्यागिकय दया करू। टूटल धनुष क्रोध कयला सँ नहि जुड़ि जायत। ठाढ़-ठाढ़ अहाँ पैर दुखाइत होयत, बैसि जाउ। जँ धनुष एतबे प्रिय अछि त कोनो उपाय करू, कोनो गुणी कारीगर केँ बजबाकय जोड़बा लिअ।
१७. लक्ष्मणजी केर एना बजला सँ जनकजी डरा जाइत छथि आर कहैत छथि – बस, चुप रहू, अनुचित बाजब नीक नहि। जनकपुरक स्त्री-पुरुष थर-थर काँपि रहल छथि, आर मने-मन कहि रहल छथि जे ई छोट राजकुमार बड़ा खोट छथि।
१८. लक्ष्मणजीक निर्भय वाणी सुनि-सुनिकय परशुरामजीक शरीर क्रोध सँ जरल जा रहल छन्हि आर हुनकर बल केर हानि भ’ रहल छन्हि। बल घटल जा रहल छन्हि। तखन श्री रामचन्द्रजी पर एहसान जनबैत परशुरामजी बजलाह – अहाँक छोट भाइ बुझि हम एकरा बचा रहल छी। ई मन के मलिन आ शरीर के केहेन सुन्दर अछि जेना विष के रस सँ भरल सोनाक घैला।
१९. ई सुनिकय लक्ष्मणजी फेर हँसलाह। तखन श्री रामचन्द्रजी हुनका कन्हुआकय देखलाह जाहि सँ लक्ष्मणजी लजाकय विपरीत बाजब छोड़ि गुरुजी लग चलि गेलाह। श्री रामचन्द्रजी दुनू हाथ जोड़िकय अत्यन्त विनय सँ कोमल आर शीतल वाणी बजलाह – हे नाथ! सुनू, अहाँ त स्वभावहि सँ सुजान छी। अहाँ बालक केर वचन पर कान नहि दिअ, ओकर सुनल अनसुना कय दियौक। बिर्हनी आर बालक केर एक्के स्वभाव छैक। संतजन एकरा कखनहुँ दोष नहि लगबैत छथि। फेर ओ (लक्ष्मण) त कोनो काजो नहि बिगाड़लक अछि, हे नाथ! अहाँक अपराधी त हम छी। अतः हे स्वामी! कृपा, क्रोध, वध और बंधन, जे किछु करबाक हो से दास बुझिकय हमरा पर करू। जाहि प्रकार सँ शीघ्र अहाँक क्रोध दूर हुए से हे मुनिराज! कहू, हम ओहिना करब।
२०. मुनि कहलखिन – हे राम! क्रोध केना जाय, एखनहुँ अहाँक छोट भाइ हमरा दिश टेढ़े दृष्टि सँ ताकि रहल अछि। एकरा गर्दनि पर हम कुठार नहि चलेलहुँ त क्रोधे कय केँ कि कयलहुँ? हमर जाहि कुठारक घोर करनी सुनिकय राजा सभक स्त्रीक गर्भ तक खसि पड़ैत भछि ताहि फरसाक रहैत हम एहि शत्रु राजपुत्र केँ जीवित देखि रहल छी। हाथ चलैत नहि अछि, क्रोध सँ छाती जरल जा रहल अछि। ओह! राजा सभक घातक ई कुठार सेहो कुण्ठित भ’ गेल। विधाता विपरीत भ’ गेलाह। एहि सँ हमर स्वभाव बदलि गेल। नहि त भला! हमर हृदय मे कोनो समय कृपा केहेन? आइ दया हमरा ई दुःसह दुःख सहा रहल अछि।
२१. एतेक सुनिकय लक्ष्मणजी फेरो हँसलाह, सिर नमौलनि आर कहलनि – अहाँक कृपा रूपी वायु सेहो अहाँक मूर्ति केर अनुकूल अछि, वचन बजैत छी मानू फूल झड़ि रहल हो। हे मुनि ! यदि कृपा कयला सँ अहाँक शरीर जरैत अछि त क्रोध भेला पर त शरीरक रक्षा विधाते करता।
२२. परशुरामजी कहलखिन – हे जनक! देखू, ई मूर्ख बालक हठ कयकेँ यमपुरी मे निवास करय चाहैत अछि। एकरा तुरन्त हमरा आँखिक आगाँ सँ हंटबैत कियैक नहि छी? ई राजपुत्र देखय मे छोट अछि, मुदा ई बड़ा भारी खोट अछि।
२३. लक्ष्मणजी हँसिकय मनहि-मन कहलखिन – आँखि मूँदि लेला पर कतहु कियो नहि देखायत। ताहिपर परशुरामजी हृदय मे अत्यन्त क्रोध भरिकय श्री रामजी सँ कहलाह – अरे शठ! तूँ शिवजीक धनुष तोड़िकय उलटा हमरे ज्ञान सिखबैत छँ? तोहर ई भाइ तोरे सम्मति सँ कटु वचन बजैत अछि आर तूँ छल सँ हाथ जोड़िकय विनय करैत छँ। या त युद्ध मे हमरा संतुष्ट कर, नहि त राम कहेनाय छोड़ि दे। अरे शिवद्रोही! छल त्यागिकय हमरा सँ युद्ध कर। नहि त भाइ सहित तोरो मारि देबउ। एतेक कहिकय परशुरामजी कुठार उठेने बकबक केने जा रहल छथि आर श्री रामचन्द्रजी सिर झुकेने मनहि-मन मुस्कुरा रहल छथि।
२४. श्री रामचन्द्रजी मनहि-मन कहलखिन – गुनाह (दोष) त लक्ष्मण केर आर क्रोध हमरा पर करैत छथि। कतहु-कतहु सीधापन मे सेहो बड दोष होइत छैक। टेढ़ जानिकय सब लोक केकरहु वन्दना करैत अछि, टेढ़ चन्द्रमा केँ राहु सेहो नहि ग्रसैत अछि। फेर श्री रामचन्द्रजी प्रकटरूप मे कहलखिन – हे मुनीश्वर! क्रोध छोड़ू। अहाँक हाथ मे कुठार अछि आर हमर ई माथ आगू अछि, जाहि प्रकार सँ अहाँक क्रोध जाय, हे स्वामी! वैह करू। हमरा अपन अनुचर (दास) जानू। स्वामी और सेवक मे युद्ध केहेन? हे ब्राह्मण श्रेष्ठ! क्रोधक त्याग करू। अहाँक वीर समान वेष देखियेकय बालक किछु कहि देने छल, वास्तव मे ओकर कोनो दोष नहि छैक। अहाँ केँ कुठार, बाण और धनुष धारण कएने देखि और वीर बुझिकय बालक केँ क्रोध आबि गेलैक। ओ अहाँक नाम त जनैत छल मुदा ओकरा अहाँक पहिचान नहि छलैक। अपन वंश (रघुवंश) केर स्वभावक अनुसार ओ उत्तर देलक। जँ अहाँ मुनि जेकाँ अबितहुँ, त हे स्वामी! बालक अहाँक चरणकी धूलि माथ पर रखितय। अनजान के गलती केँ क्षमा कय दियौक। ब्राह्मण केर हृदय मे बहुत अधिक दया रहबाक चाही। हे नाथ! हमर और अहाँक बराबरी केहेन? कहू त, कतय चरण और कतय मस्तक! कतय हमर राम मात्र छोट सन नाम और कतय अहाँ परशुसहित पैघ राम। हे देव! हमर एक्के टा गुण धनुष अछि आर अहाँक परम पवित्र (शम, दम, तप, शौच, क्षमा, सरलता, ज्ञान, विज्ञान और आस्तिकता सब मिलाकय) नौ गुण अछि। हम त सब प्रकार सँ अहाँ सँ हारल छी। हे विप्र! हमर अपराध केँ क्षमा करू।
२५. श्री रामचन्द्रजी परशुरामजी केँ बेर-बेर ‘मुनि’ और ‘विप्रवर’ कहलनि। तखन भृगुपति परशुरामजी कुपित भ’ कय हँसैत बजलाह – तोंहूँ अपन भाइये जेकाँ टेढ़ बुझाइत छँ। तूँ हमरा खाली ब्राह्मणे टा बुझैत छँ? हम जेहेन विप्र छी, से तोरा सुनबैत छी। धनुष केँ सुरुवा, बाण केँ आहुति और हमर क्रोध केँ अत्यन्त भयंकर आइग बुझे। चतुरंगिणी सेना सुन्दर समिधा (यज्ञ मे जरबयवला लकड़ी) थिक। बड़का-बड़का राजा ओहि मे आबिकय बलि के पशु भेल अछि, जेकरा हम एहि फरसा सँ काटिकय बलि देने छी। एहेन करोड़ों जपयुक्त रणयज्ञ हम कएने छी। जेना मंत्रोच्चारण पूर्वक ‘स्वाहा’ शब्द के संग आहुति देल जाइत छैक, तहिना हम चिकरि-चिकरिकय राजा सभक बलि देने छी। हमर प्रभाव तोरा नहि पता छौक, एहि सँ तूँ ब्राह्मणक धोखा मे हमर निरादर कयकेँ बाजि रहल छँ। धनुष तोड़ि देलें ताहि सँ तोहर घमंड बहुत बढ़ि गेल छौक। एहेन अहंकार छौक माने जेना संसारे केँ जीतिकय ठाढ़ छँ।
२६. श्री रामचन्द्रजी कहलखिन – हे मुनि! विचारिकय बाजू। अहाँक क्रोध बहुत पैघ अछि आर हमर गलती बहुत छोट अछि। पुरान धनुष छल, छुबिते टुटि गेल। हम कोन कारण सँ अभिमान करू? हे भृगुनाथ! यदि हम सचमुच ब्राह्मण कहिकय निरादर करैत छी त ई सत्य सुनू आ तखन संसार मे एहेन कोन योद्धा अछि जेकरा सँ हम डरक मारे मस्तक नमाबी? देवता, दैत्य, राजा या और बहुतो रास योद्धा, ओ चाहे बल मे हमर बराबर हो चाहे अधिक बलवान हो, यदि रण मे हमरा कियो ललकारय त हम ओकरा सँ सुखपूर्वक लड़ब, चाहे कालहि कियैक नहि हो। क्षत्रिय केर शरीर धयकय जे युद्ध मे डरा गेल, ओ नीच अपन कुल पर कलंक लगा देलक। हम स्वभावहि सँ कहैत छी, कुल केर प्रशंसा कयकेँ नहि जे रघुवंशी रण मे कालहु सँ नहि डराइछ। ब्राह्मणवंश केर एहेन प्रभुता (महिमा) छैक जे अहाँ सँ डराइत अछि, ओ सब सँ निर्भय भ’ जाइत अछि। जे भयरहित होइत अछि, ओहो अहाँ सँ डराइत अछि।
२७. श्री रघुनाथजीक कोमल और रहस्यपूर्ण वचन सुनिकय परशुरामजीक बुद्धि केर परदा खुजि गेलनि। तखन ओ बजलाह – हे राम! हे लक्ष्मीपति! धनुष केँ हाथ मे (अथवा लक्ष्मीपति विष्णु केर धनुष) लियऽ आर एकरा खींचू, जाहि सँ हमर सन्देह मेटा जाय। परशुरामजी धनुष देबय लगलाह, ताबत ओ स्वयं श्री रामचन्द्रजी लग चलि गेल। तखन परशुरामजीक मन मे बड़ा आश्चर्य भेलनि। ओ श्री रामजीक प्रभाव जानि गेलाह, जाहि कारण हुनकर शरीर पुलकित और प्रफुल्लित भ’ गेलनि। ओ हाथ जोड़िकय वचन बजलाह – प्रेम हुनकर हृदय मे समाइत नहि छलन्हि – हे रघुकुल रूपी कमल वन केर सूर्य! हे राक्षस सभक कुल रूपी घना जंगल केँ जरबयवला आइग! अहाँक जय हो! हे देवता, ब्राह्मण और गो केर हित करनिहार! अहाँक जय हो। हे मद, मोह, क्रोध और भ्रम केर हरयवला! अहाँक जय हो। हे विनय, शील, कृपा आदि गुणक समुद्र और वचनक रचना मे अत्यन्त चतुर! अहाँक जय हो। हे सेवक सबकेँ सुख देनिहार, सब अंग सँ सुन्दर और शरीर मे करोड़ों कामदेवक छबि धारण करनिहार! अहाँक जय हो। हम एक मुख सँ अहाँक कि प्रशंसा करू? हे महादेवजीक मनरूपी मानसरोवर केर हंस! अहाँक जय हो। हम अनजाने मे अहाँ केँ बहुतो रास अनुचित वचन कहि देलहुँ। हे क्षमा के मंदिर दुनू भाइ! हमरा क्षमा करू। हे रघुकुल केर पताका स्वरूप श्री रामचन्द्रजी! अहाँक जय हो, जय हो, जय हो।
२८. एतेक कहिकय परशुरामजी तपस्या लेल वन लेल गमन कय गेलाह। ई देखि दुष्ट राजा सब बिना कारणे अपनहि मनःकल्पित डर सँ ई सोचैत जे रामचन्द्रजी सँ त परशुरामजी सेहो हारि गेलाह आ हम सब हिनकर अपमान कएने छलहुँ, आब कतहु ई बदला नहि लेथि, ताहि व्यर्थ डर सँ डराइत ओ कायर राजा सब चुपचाप जहिं-तहिं भागि गेलाह। देवता सब नगाड़ा बजौलनि। ओ सब प्रभुक उपर फूल बरसाबय लगलाह।
२९. जनकपुर के स्त्री-पुरुष सब हर्षित भ’ गेलथि। हुनका लोकनि केँ मोहमय (अज्ञान सँ उत्पन्न) शूल मेटा गेलनि। खूब जोर सँ बाजा बाजय लागल। सब कियो मनोहर मंगल साज साजय लगलथि। सुन्दर मुख आर सुन्दर नयनवाली कोयल समान मधुर बजनिहाइर स्त्रिगण लोकनि झुंडक झुंड मिलिकय सुन्दरगान करय लगलीह।
३०. जनकजीक सुखक वर्णन नहि कयल जा सकैत अछि, मानू जन्मो-जनम केर दरिद्र केँ धनक खजाना भेटि गेल होइक! सीताजीक भय बिला गेलनि, ओ एहेन सुखी भेलीह जेना चन्द्रमाक उदय भेला सँ चकोर केर कन्या सुखी भ’ जाइत अछि। जनकजी विश्वामित्रजी केँ प्रणाम कयलनि आर कहलखिन – प्रभु अपनहि केर कृपा सँ श्री रामचन्द्रजी धनुष तोड़लनि अछि। दुनू भाइ हमरा कृतार्थ कय देलनि। हे स्वामी! आब जे उचित हो से कहू।
३१. मुनि कहलखिन – हे चतुर नरेश! सुनू, ओना त विवाह धनुष केर अधीन छल, धनुष के टूटिते विवाह भ’ गेल। देवता, मनुष्य और नाग सब केँ ई बात बुझल छन्हि।


text:
विचार
– प्रवीण नारायण चौधरी
महापात्र ब्राह्मण केँ ओछ-तुच्छ बुझब महाभूल थिक
आइ सँ दुइ वर्ष पूर्व श्री प्रभाकर झा अपन एक गोट लेख हिन्दी मे मिथिलाक महापात्र समुदाय पर केन्द्रित किछु रास ऐतिहासिक सन्दर्भ जोड़िकय लिखने रहथि। मिथिला सँ सम्बद्ध कोनो लेख-रचना केँ यथासंभव मैथिली मे अनुवाद कय केँ प्रकाशित करैत छी, मुदा समयक अभाव रहल समय कोनो लेख केँ नेपाली, हिन्दी वा अंग्रेजी, जाहि भाषा मे मूल लेख रहैत अछि ओकरा ताहि भाषा मे प्रकाशित कय दैत छी। प्रभाकर झाक उक्त आलेख हिन्दी मे छल आ से जहिनाक तहिना प्रकाशित कएने रही। मैथिली जिन्दाबाद आनलाईन वेब न्यूज पोर्टल पर सर्वाधिक पढल जायवला एकटा लेख ईहो अछि, एतय सँ कतेको आन पोर्टल सेहो ई लेलनि आ अपना-अपना तरहें प्रकाशित कयलनि। सच मे ‘महापात्र ब्राह्मण’ समुदाय पर केन्द्रित ई लेख किछु गम्भीर विमर्श केँ सेहो जन्म देलक जे एहि लिंक पर देखल जा सकैत छैक – http://www.maithilijindabaad.com/?p=7862 ।
आइ एक महानुभाव श्री टी पी मिश्र द्वारा एकटा महत्वपूर्ण टिप्पणी देल गेल छल। श्री टी पी मिश्र जी केर कथन सँ पूर्णतया सहमत छी। ओ कहैत छथि जे महापात्र पर कोनो तरहक ओछ टिप्पणी अज्ञानी आ अबुझ लोक मात्र कय सकैत छथि। सच मे! शब्दक साधारण विन्यास सँ महापात्र – यानि ओ पात्र जेकरा ज्ञानी-ऋषि-मुनि द्वारा विशेषाधिकार देल गेलनि जे पितर केँ कव्य-वस्तु प्रदान करबाक-करेबाक विधान अनुसार ई लोकनि जिम्मेदारी वहन करता आर ओ समस्त दान ग्रहण करबाक कार्य करता, एहि तरहें पितर प्रति श्रद्धापूर्ण दान यानि श्राद्धकर्म करेबाक जिम्मेदारी ग्रहण कयनिहार यथार्थतः महान पात्र छथि, तेँ हुनका ‘महापात्र’ कहल गेल छन्हि।
एकटा बात ईहो छैक – कि महापात्र अपन यजमान सँ जबरदस्ती दान करेबाक प्रपंच करैत छथि? एहि तरहक कतेको रास मामिला चर्चा मे अछि जे आजुक समय मे महापात्र लोकनि यजमान पर विभिन्न दबाव बनेबाक कुचेष्टा करैत छथि, ओ स्वेच्छा सँ देल गेल दान प्रति असन्तोष आ दानक वस्तु केँ निकृष्ट वा नहि ग्रहण करय योग्य कहिकय एक प्रकारक विरोधाभासी कार्य करैत छथि। एहेन तरहक व्यवहार केँ वर्तमान भौतिकतावादी संसार मे नास्तिकता आ आस्था प्रति सवाल ठाढ करबयवला कारक मानल जा सकैत अछि। ‘दान’ शब्दक बहुत पैघ महिमा छैक। एहि मे कतहु सँ दबाव आ अनैतिक लेन-देन करब नीतिक विरुद्ध अछि। कतेक यजमान सेहो अनिच्छापूर्वक दान-दक्षिणा देबाक कार्य करैत छथि जे महापात्र केँ एहि तरहक प्रतिक्रिया देबाक लेल उकसबैत छन्हि, तथापि ‘महापात्र’ अपन नामक अनुकूल आचरण अवश्य करथि। ई हमर विचार अछि।
जेना कि आम समाज मे देखल जाइत अछि – एहि महान उद्धारकारी समुदायक सम्बन्ध मे कय गोट भ्रान्ति आ कुतथ्यक अनेरौ बड बेसी प्रचार भऽ गेल अछि। आध्यात्मिकता आ विद्वताक जतय अकाल छैक ओतय आरो बेसी भ्रमक अवस्था महापात्र ब्राह्मणक सम्बन्ध मे देखल जाइछ। पान्डित्य परम्परा द्वारा पितर सँ जुड़ल कतेको तरहक आडम्बरी व्यवहार एहि भ्रम-भ्रान्तिक आगि मे घी ढारबाक काज करैत अछि। महापात्र ब्राह्मण सँ घाट पर प्रथम ब्राह्मण भोजन केँ सीधे पीतर केर प्रेतक भोजन कतहु कहल जाइछ, कतहु पीतर केर अन्तिम संस्कार उपरान्त बचल हड्डी केँ शीतलता प्रदान करबाक वास्ते राखल गेल जल महापात्र केँ अथवा कोनो अन्य ब्राह्मण केँ स्वेच्छा सँ पियय वास्ते देल जाइछ जेकर बदला अत्यन्त विशेष तरहक दान सेहो देल जाइछ (नेपाल मे काट्टो नाम सँ प्रचलित), कतहु महापात्र केँ दान-दक्षिणा-भोजनादिक उपरान्त ढेप्पा सँ मारिकय बैलाओल जाइछ…. आर एहि सब तरहक आडम्बरी व्यवहारक कारण आम समाज मे महापात्र ब्राह्मणक मूल्यांकन निम्न आ ओछ स्तर पर कयल जेबाक मूल कारक बनल जेना हमरा आशंका अछि।
अन्त मे, अपन अध्ययन आ चिन्तन सँ हमरा ई ज्ञात होइत अछि जे श्राद्धकर्म एहेन महत्वपूर्ण प्रेत-क्रिया करेबाक वास्ते विशेष अधिकृत ‘महापात्र समुदाय’ केँ वेद-वर्णित विधान पर चलबाक चाही। स्थानीय व्यवहार मे आयल अनावश्यक सिद्धान्त केँ व्यवहार करय सँ पूर्ण परहेज करबाक चाही। संगहि, पितर आ प्रेत केर वर्णन हेतु अदृश्य (हवा सदृश) अस्तित्वक सम्बन्ध मे लोकडरावन उक्ति आदिक सम्बन्ध मे ढंग सँ बुझेबाक चाही – जहिना दैविक शक्ति अदृश्य छथि, तहिना कोनो व्यक्ति अथवा जीव केँ शरीर छोड़लाक बाद एकमात्र परमात्माक अंश जीवात्मा सेहो अपन कर्मगति अनुसार किछु समय प्रेतक योनि मे रहैत अछि आर ओकरा सद्गति प्राप्ति लेल श्राद्धकर्म केर विधान वर्णित अछि – ई सब आध्यात्मिक आ वैज्ञानिक तौर पर जनमानस केँ बुझेनाय अति-आवश्यक अछि। आइ प्रेत आ भूतक नाम अबिते मनुष्य नकारात्मक बुझय लगैत अछि, हालांकि ई सब प्राचीन विरल आबादीक समय होइवला प्राकृतिक घटना आ बीमारी आदिक कारण लोकक आस्था मे बैसल से मात्र कायम अछि – ई विशुद्ध आध्यात्मिक अस्तित्व मे आभासी शक्तिक एकटा स्वरूप थिक, जे मनुष्य केँ अपकार करय योग्य एकदम नहि अछि। हँ, मनुष्य जँ एहि आभासी शक्तिक रास्ता मे कोनो तरहें बाधा उत्पन्न करैत अछि तऽ ओकर मानसिक अवस्था केँ अपना तरहें भ्रमित करबाक शक्ति एहि हवा सदृश भूत ओ प्रेत आदि मे छैक – जे कइएक वैज्ञानिक खोजहु सँ अवगत भेल अछि मानव समुदाय। मुदा ई सब खेल केवल मनोवैज्ञानिक – मन मे घटयवला घटना टा थिकैक। महापात्र ब्राह्मण समुदाय सेहो आनहि-आनहि समुदाय जेकाँ मानवक रूप होइत छथि आर ओ पूज्य एहि लेल छथि जे अन्य समस्त समुदाय केँ एहि मानसिक घेरा सँ बाहर करबाक कार्य करैत छथि जे किनको पितर केँ सद्गति प्राप्त भेलनि आर आब शेष सन्तति प्रसन्नता सँ अपन जीवन निर्वहन करैत आगाँ बढथि। एतेक महान भावनाक विशिष्ट समुदाय प्रति गलत आ कुतथ्य प्रसार केँ रोकबाक लेल भ्रान्ति सब केँ दूर भेनाय आवश्यक अछि।
हरिः हरः!!


text:
रोमा उत्पल झा
नई दिल्ली। पंजाब बिहारी मजदूरक कमी स परेशान अछि, त नवीन ओखला औद्योगिक विकास प्राधिकरण (नोएडा) क छोट आओर मझोले उपक्रम (एसएमई) सेहो पर्याप्त मात्रा मे बिहारी मजदूर नहि भेब्बा स परेशान भ गेल अछि। करीब 8000 इकाइवाला इ औद्योगिक क्षेत्र कए मजदूर नहि भेट रहल अछि। एहि कारण स कारोबार प्रभावित भ रहल अछि।
नोएडा इंटरप्रेन्योर एसोसिएशन क अध्यक्ष राकेश कत्याल एकटा अखबार स गप करैत कहला जे नोएडा क औद्योगिक इकाइ पहिने स पर्याप्त बिजली आओर नीक सड़क क अभाव झेल रहल अछि, एहन मे मजदूरक कमी मुश्किल आओर बढ़ा देलक अछि।
इंडियन इंडस्ट्रीज एसोसिएशन (आईआईए) नोएड़ा चौप्टर क अध्यक्ष एनके खरबंदा क कहब अछि जे नोएडा मे बिहार स मजदूर अबैत छल, मुदा आब बिहार मे मजदूर कए स्थानीय स्तर पर काज भेटए लागल अछि। खरबंदा कहैत छथि जे महात्मा गांधी राष्ट्रीय ग्रामीण रोजगार गारंटी योजना (मनरेगा) मे काज आओर टका नीक भेटबा स मजदूर नोएडा स दूर होइत जा रहल छथि। एहि संबंध मे कत्याल क कहब अछि जे मजदूर क कमी क चलते मजदूरी मे सेहो इजाफा भेल अछि, तखनो मजदूर क भारी कमी अछि। अधिकतर कंपनीक गेट पर मजदूरक आवष्यकता संबंधी विज्ञापन टांगल अछि। कत्याल क मुताबिक दिल्ली मे राष्ट्रमंडल क कारण मजदूर क संकट आओर गहरा गेल अछि। संगहि बिहार मे खेती आ त्योहारक संग-संग चुनावक समय भेला स मजदूर कम आबि रहल छथि। खरबंदा कहला जे दिल्ली मे पसरल बीमारी क कारण सेहो इकाइ मे मजदूर क कमी बढ़ि गेल अछि।
मजदूर क कमी स कारोबार मे गिरावट आबि रहल अछि। कत्याल कहला जे मजदूर क भारी कमी क कारण औद्योगिक इकाइ मे उत्पादन घटि रहल अछि। हुनकर मुताबिक एहि मास उत्पादन मे 50 फीसदी तक क गिरावट देखल जा रहल अछि। उत्पादन घटबा स ऑर्डर पूरा करबा मे दिक्कत भ रहल अछि।
खरबंदा कहैत छथि जे बिहारी मजदूरक कमी आ कमीक कारण मजदूरक बढैत डिमांड स नोएडा क कारोबारी कए नुकसान भ रहल अछि।


text: नई दिल्ली। आईआईटी पटना कए भारतीय प्रौद्योगिकी संस्थान (आईआईटी) क दर्जा देबा लेल सरकार लोकसभा मे विधेयक पेश केलक अछि। एहि विधेयक मे ओना देश क आठटा नव आईआईटी कए प्रौद्योगिकी संस्थान कानून क दायरा मे अनबाक आ ओकरा राष्ट्रीय महत्व क संस्थान क रूप मे घोषित करबाक प्रावधान अछि। केंद्रीय मानव संसाधन विकास राज्य मंत्री डी पुरंदेश्वरी प्रौद्योगिकी संस्थान (संशोधन) विधेयक 2010 सदन मे पेश केलथि। विधेयक क उद्देश्य आ कारण स संबंधित वक्तव्य क मुताबिक, सरकार क मंशा देश मे मौजूद प्रौद्योगिकी संस्थान क उन्नयन आओर नव संस्थान खोलिकए आईआईटी क स्तर क बेसी स बेसी संस्थान स्थापित करब अछि। एहि मंशा कए पूरा करबा लेल मौजूदा कानून मे संशोधन क जरूरत महसूस कैल गेल अछि। सरकार द्वारा गठित विशेषज्ञ क एकटा समिति आईटी-बीएचयू सहित किछु अन्य संस्थान क उन्नयन क सिफारिश केने छल। समिति क सिफारिश क आधार पर 2008 मे सरकार एकरा आईआईटी मे परिवर्तित करबा लेल आ आठटा नव आईआईटी संस्थान खोलबाक घोषणा केने छल। एहि मे पटना (बिहार), मंडी (हिमाचल प्रदेश), रोपड़ (पंजाब), जोधपुर (राजस्थान), गांधीनगर (गुजरात), हैदराबाद (आंध्रप्रदेश), इंदौर (मध्यप्रदेश) आ भुवनेश्वर (उड़ीसा) मे खोलबाक योजना अछि।


text:
बिहारक सौ सालक यात्रा कए ज्यों स्त्रीक नजरिया स देखल जाय त की बिहारक इतिहास मुक्तलिफ होएत? की इ दू अलग प्रक्रियाएं अछि? की एकरा अलग क कए देखबाक क कोनो औचित्य अछि? एहन हजार टा सवाल अछि, जेकरा हल केने बिना स्त्री क मुद्दा पर समग्रता स गप नहि भ सकत।
स्त्रीक अपन परंपरा, अपन संघर्ष आओर अपन भागीदारी क इतिहास खुद लिखए पड़त। स्त्री जानैत अछि जे भिन्न-भिन्न वर्ग, वर्ण आ जाति क बीच नब-नब समीकरण क संग ओकरा अपना लेल लड़ए पड़त। पूंजीवादी पितृसत्ता ऊपर स चाहे जतेक उदार आओर सरल लागय मुदा भीतर स जटिल अछि। दोष ओकर संरचना मे अछि। जों ऐहन नहि रहिते त आजादी क आंदोलन से ल कए अखैन धरि क स्त्री संघर्षक कए इतिहास मे कतोउ त जगह भेटल रहिते। आजादी क इतिहास पर अनेक ग्रंथ अछि, मुदा स्त्री क सामान्य भागीदारी पर अलग स खोज करबा लेल निकलब, त कतहूँ किछु नहि भेटत। स्त्री क सभ पंरपरा हुनकर इतिहास हुनकर संघर्ष सब दफन क देल गेल अछि।
आशारानी व्होरा जखन ‘महिलाएं और स्वराज’ किताब लिखब प्रारंभ कैलथि ते हुनका तथ्य जुटेबा मे 12 वर्ष लागल। ओ एक जगह लिखलथि जे आजादी क आंदोलन मे स्त्री क भूमिका पर लिखबा लेल जखन ओ सामग्री जुटा रहल छलथि त हुनका घोर निराशा भेल। सच त इ अछि जे सब दलित आ वंचित वर्ग कए अपन अतीत दर्ज करेबा क उद्यम अपने करै पडैत अछि। जानल-मानल नारी चिंतक प्रभा खेतान एक ठाम लिखलथि अछि, ‘हम स्त्रीसब लग एकर सिवा विकल्पे की अछि! हम अपना आप कए उघाडिये कए यथास्थिति क खिलाफ विद्रोह कए पाबि सकैत छी। हमर अपन अतंरग अनुभवे हमर पहिल अस्त्र अछि। जे आगाँ जाए क अपन प्रमाणिकता क जरिया स इतिहास बनबैत अछि’।
इतिहास मे औरत क भूमिका हरदम स अदृश्य रहल अछि। एकर एकटा कारण इ अछि जे औरत इतिहास चेतन नहि रहल। इतिहासकार सेहो प्रतीक, लोक गाथा, गीत आ आन स्त्रोत कए कहियो समेटबा क कोशिश नहि केलक। व्यवस्थित रूप स इतिहास रचय क मंजिल पर पहुंचय स पहिने एहन सब समुदाय क पहिल चरण मे आत्मगत ब्योरा क इस्तेमाल करैत अछि ताकि हुनकर बुनियाद स इतिहास लिखय क इमारत ढार कैल जा सकए। वर्जीनिया वुत्फ एक ठाम लिखने छथि, ‘इतिहास मे जे किछु अनाम अछि ओ स्त्रीक नाम अछि’। मानल जाएत अछि जे उन्नीसवीं सदी क अंत आओर बीसवीं सदी क शुरुआत मे अनेक महिला आंदोलन भेल। मुदा ओ आंदोलन क कोनो इतिहास नहि भेटल। यैह ओ क्षण अछि जखन स्त्री आंदोलन क पुनर्मूल्यांकन जरुरी अछि ताकि मुक्ति क सामाजिक परंपरा मे एकटा नब अध्याय जोड़ल जा सकैत अछि।
“नारीवादी आंदोलन क सबसे पैघ जीत छल स्त्री क देह स आगाँ जाए क देखब। सेक्स आ जेंडर दू अलग-अलग शब्द अछि, ई बुझेबा मे लंबा समय लागल। लिंग क आधार पर स्त्री एकटा विशिष्ट प्रकार क हिंसा झेलैति अछि, नारीवाद एहि दमन क विरुद्ध स्त्री मुक्ति आ हुनकर सामूहिक चेतना क विकास क लेल संघर्ष क रहल अछि। मुदा गप एतहि खत्म नहि होयत। हुनकर लड़ाई दुनिया मे स्त्री क मनुख क दर्जा दियेबाक लेल अछि। स्त्री आंदोलन क पहिल पक्ष अछि वर्चस्वविहीन समाज क स्थापना।”
भारतीय स्त्री आंदोलन कए स्वतंत्रता आंदोलन क इतिहास स जोडि कए देखए पडत। जेकर शुरुआत सन्यासी विद्रोह स भेल अछि। सन्यासी विद्रोह क सूत्रधार देवी चैधरानी क अंग्रेज इतिहासकार दस्यु रानी क संज्ञा देलैथि । ओहि समय क लेफ्टिनेंट ब्रेननक एकटा रिपोर्ट स पता चलैत अछि जे भवानी पाठक कए विद्रोही गतिविधि क पाछाँ देवी चौधरानी क प्रमुख हाथ छलथि। भवानी पाठक क ह्त्या क बादो देवी चैधरानी कहियो हार नहि मानलथि। ओ बराबर लड़ति रहलीह आओर अंत धरि अंग्रेज क हाथ नहि एलेथि।
20 वर्ष तक चलैत रहल आजादी क लड़ाई क एहि प्राथमिक संघर्ष मे सन्यासी विद्रोह क एकमात्र सशक्त महिलाक रूप मे हुनकर नाम अमर अछि। 1857 स ल कए 1942 तक आजादीक आंदोलन मे महिला क संघर्ष क ऐहन हजार स बेसी गाथा अछि जेकरा समेटबा मे नहि जानि कतेक साल लागि जाएत। ओहि नाम मे स एकटा नाम दुर्गा भाभी क छल। दुर्गा भाभी, प्रसिद्ध क्रांतिकारी भगवतीचरण वोहरा क कनिया आ सरदार भगत सिंह, सुखदेव, राजगुरु जेहन क्रांतिकारि क भाभी छलीह। आओर आजादी क आंदोलन मे सबहक़ साझीदार। दुर्गा भाभी अगर नहि रहतिथि त शायद इतिहास मे इ क्रांतिकारि सबहक एतेक जगह नहि भेटतीए।
आजादी क लेल लड़निहारि महिला क समक्ष सबस पैघ चुनौती छल समाज मे स्त्री-पुरुष क बीच क विभेद क खिलाफ आगू एनाय। एहि विभेद क पाँछा मूल रूप स सत्ता क संघर्ष छल आओर अछि। मानव सभ्यता क इतिहास बताबैत अछि जे राजनीतिक, धार्मिक आ सामाजिक, एतबा धरि जे व्यक्तिगत स्तर पर सेहो सत्ता क ई खेल प्रत्यक्ष-अप्रत्यक्ष रुप स आइ धरि जारी अछि। उन्नीसवीं सदी मे 1890 क आस-पास चलाओल गेल समाज सुधार आंदोलन क दौरान महाराष्ट्र मे काशीबाई कनिकतर आओर आनंदीबाई जोशी पहिल बेर जूता पहिर कए आओर छाता ल कए निकलल छलीह। तखन यैह कहि कए हुनका पर पाथर बरसाएल गेल जे ओ पुरुष क अधिकार वला प्रतीक कए अपना कए पुरुष क अपमान केलैथि अछि। ओहि दौर मे ताराबाई शिंदे द्वारा लिखल किताब ‘स्त्री-पुरुष तुलना’ पर जमिकए बबाल भेल। एहि मसला पर कृष्णराव भालेकर आओर ज्योतिबा फूले क बीच गरम बहस भेल छल। पुस्तक मे स्त्री-पुरुष क तुलना करैत कहल गेल छल जे धोखेबाजी, मक्कारी, संदिग्ध चरित्र आ असहिष्णुता जेहन अवगुण जेकरा खाली स्त्री चरित्र क हिस्सा मानल जाएत अछि, ओ समान रुप स पुरुष मे मौजूद अछि। इ बहस साबित करैत अछि कि दशक पहिने वर्चस्वविहीन समाज क खिलाफ आंदोलन क बीज रोपल जाएत रहल छल।
देश भर मे जखन महिला अपन अधिकार क लेल आंदोलन करि रहल छलीह तखन बिहार सेहो ओ आंदोलन स अछूता नहि छल। परंपरा क अनेक धारा क विरुद्ध बिहार क महिला सेहो मोर्चा खोललथि। बिहार कए जखन बंगाल प्रेसिडेंसी स अलग कैल गेल ओहि समय बिहार क स्कूल मे पढ़निहारि यवती क संख्या काफी कम छल। ओहि दौरान शुरु भेल सुधार आंदोलन मे बिहार क महिला सेहो भूमिका निभेलैथि । शिक्षा एकटा मुद्दा बनल। पटना मे राममोहन राय सेमिनरी मे आयोजित सम्मेलन मे महिला सब शिक्षा क संग-संग बाल विवाह क खिलाफ सेहो प्रस्ताव पारित केलैथि। श्रीमती मधोलकर एकर अध्यक्षता केलैथि आओर बाल विवाह क खिलाफ समिति बनेबाक का सुझाव देलैथि। बिहार संग दोसर राज्य मे सेहो सुधार आंदोलन चलि रहल छल। जल, जंगल जमीन क संग-संग महिला अपन वोट देबाक अधिकार लेल सेहो संघर्ष कए रहल छलीह।
1910 मे बंगाल मे सरला देवी भारत स्त्री मंड़ल क स्थापना केलैथि। 1917 मे सरोजनी नायडू क नेतृत्व मे एकटा प्रतिनिधिमंडल स्त्री क रक्षा आओर मताधिकार लेल मांटेग्यू चेम्स फोर्ड स भेट केलक। अप्रैल 1918 मे पटना मे भेल एकटा आयोजन मे एनी बेसेंट कहलथि जे जखन तक औरत कए अधिकार नहि भेटत ‘मोर्ले मिन्टो सुधार’ स कोनो लाभ नहि होयत। महिला क मताधिकार क मांग क लेल साउथ बोरो कमेटी क स्थापना कैल गेल।1919 क जनवरी मे पटना मे अखिल भारतीय महिला सम्मेलन भेल। बिहार क महिला बाल विवाह, दहेज प्रथा आओर मताधिकार क मुद्दा पर अपन आवाज बुलंद केलथि। ओहि साल राजकिशोरी देवी मझवेलिया, लहेरियासराय मे बिहार महिला पीठ क स्थापना केलैथि। 1921 कए राष्ट्रीय कांग्रेस क अधिवेशन मे बिहार स आठ टा महिला हिस्सा लेलैथि।
इतिहास गवाह अछि जे देश भरि मे चलल असहयोग आंदोलन मे बिहार क महिला जमिकए हिस्सा लेने छथि। बिहार मे महिला अपन मताधिकार क मांग लेल सेहो लंबा संघर्ष केलैथि । बिहार क कौंसिल मे महिला क वोट देबाक प्रस्ताव त खसि गेल अछि मुदा महिलाक संघर्ष जारी रहल आओर 1929 मे बिहार आ उड़ीसा क महिला कए वोट देबाक अधिकार भेटल। इ एकटा एहन अधिकार छल जाहि स महिला क लेल राजनीतिक केबार खुजल। बिहार मे प्रांतीय सभा क चुनाव दुनु सदन क लेल एक्के संग भेल। राज्य क चारि टा महिला सीट क लेल कांग्रेस दिस स कामख्या देवी कए प्रत्याशी बनाएल गेल। कामख्या देवी वा सरस्वती देवी बहुमत स जीतलथि। आजादी भेटलाक क बाद महिला कए बालिग मताधिकार क आधार पर वोट देबा आ चुनाव मे प्रत्याशी बनय क अधिकार त भेटल मुदा आधी आबादी कए हुनकर अनुपात मे प्रतिनिधित्व नहि भेटल।
आजादी क बाद भेल 1952 स 2000 तक क बिहार विधान सभा चुनाव मे 180 महिला विधान सभा पहुंचलथि। एहि दौरान लोकसभा मे 52 महिला चुनल गेलीह। बिहार क राजनीति मे ओ समय नब मोड आएल जखन1989 मे केन्द्र मे विश्वनाथ प्रताप सिंह क सरकार बनल। बिहार क सत्ताक समीकरण बदलल। मंड़ल आओर कमंडल क राजनीति शुरु भेल। एहि क बाद आएल लालू-राबड़ी क दौर। जाहि मे महिला क अपन मताधिकार क जमिकए प्रयोग भेल। पिछड़ा क गोलबंदी क इ दौर नीतीश क नब दौर स पिछडि गेल। एक बेर फेर महिला अपन भागीदारी निभेलैथि। मुदा हरेक दौर मे हुनकर मताधिकार क प्रयोगक ग्राफ कम रहल। राजनीति मे सोंझ भागीदारी स ल कए वोटक लड़ाई मे राजनीतिक दल सब महिला कए हाशिश पर रखलक।
21वीं सदी आबैत -आबैत महिला आंदोलन मे कईकटा उतार चढ़ाव आयल । बाजारवाद आओर खुजल अर्थव्यवस्था सेहो स्त्री-पुरुष संबंध क समीकरण कए प्रभावित केनाए शुरू केलक। सामाजिक आओर आर्थिक मुद्दा पर पहिल बेर महिला खुलकए अपनी भागीदारी क सवाल उठेलथि। देश भरि मे जखन संसद मे 33 प्रतिशत आरक्षण क सवाल पर आंदोलन चलि रहल छल तखन बिहार क महिला क संसद क संग-संग पंचायत मे सेहो 50 प्रतिशत आरक्षण लेल आंदोलन केलैथि। इतिहास गवाह अछि जे पंचायत मे महिला कए भेटल 50 प्रतिशत आरक्षण महिला आंदोलन क देन अछि। राजनीति मे अनुभवहीन होबाक बावजूद ओ इ चुनौती स्वीकार केलैथि। एहि आंदोलन राजनीतिक दल कए इ बुझेबा लेल मजबूर केलक जे महिला क भागीदारी क बिना समाज क पूरा विकास संभव नहि अछि।
(निवेदिता झा। वरिष्ठ पत्रकार। सामाजिक कार्यकर्ता। कई साल तक राष्ट्रीय सहारा आ नई दुनिया स जुडल रहलथि। महिला क मुद्दा पर बेहतरीन पत्रकारिता लेल हिनका 2010-2011 क लाडली मीडिया अवार्ड भेटल। हिनका कईटा फेलोशिप सेहो भेट चुकल अछि। पटना निवासी निवेदिता स niveditashakeel@gmail.com पर संपर्क करि।) जॉइंट वेंचर – मोहल्ला लाइव
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
1933ई. मे मन्दिरमे दलित प्रवेशक लेल कानून बनए लागल आ मिस्टर सी. एस. रंगा आयर द्वारा एकटा बिल आनल गेल। सम्पूर्ण भारतसँ लोक सभक विचार लेबाक लेल एहि बिलकें जन-जन धरि पहुँचएबाक आवश्यकता भेलैक। (National Archives of India, File No. 50/16/33/Poll. 1933, Government of India)
एहि कालमे महत्त्वपूर्ण व्यक्ति सभसँ विचार माँगल गेल छल। एहिमे राम कृष्ण झाक विचार छल जे सभसँ पहिने एहि बिल सम्बन्धी अवधारणाकें मातृभाषासभमे अनुवाद कराए ओकरा बाँटल जाए। पं. राम कृष्ण झा, ओदिकालमे दरभंगा आ सारणक एम.एल.ए. रहथि। ओ 20 अगस्त 1933 ई.कें ई पत्र देने छथि। एहिमे ओ चारि टा सुझाव देने छथि। हुनक पहिल सुझाव छनि जे ई बिल भारतक सभ राज्यक सभ जिलाक भाषामे अनूदित कएल जाए आ ओ मातृभाषामे अनूदित प्रति प्रत्येक गाम आ शहरमे थानाक अधिकारी आ पंचायतक प्रधान आ ग्रामसभा आदिक माध्यमसँ बाँटल जाए।
हिनक दोसर प्रस्ताव छल जे एहि बिलकें बँटलाक बाद सभक विचार एही उपर्युक्त माध्यमसँ लेल जाए।
एतए ओ अपन पत्रमे किछु भाषाक नाम सेहो देने छथि जाहिमे हिन्दी, मैथिली, बंगाली, तेलुगु, उड़िया, गुजराती आदि अछि। ई बिल ओहि सभ व्यक्ति धरि पहुँचाओल जाए जे मन्दिर प्रबन्धनमे रुचि रखैत छथि। (उपरिवत् पृ. 1)
हुनक ई प्रस्ताव मानि लेल गेल अछि। एम.जी. हॉलेट 01.091933ई.कें लिखल अपन पत्रमे लिखैत छथि जे पं. राम कृष्ण झाक जे चारि टा सुझाव अछि ताहिमे पहिल आ दोसर महत्त्वपूर्ण अछि। ओकर अनुपालन कएल जाए।
अर्द्धसरकारी पत्र पत्रांक D.6384/33-Pol, दि. 20 सितम्बर 1933 ई.क द्वारा स्थानीय सरकार आ प्रशासनकें लिखल गेल जे जून 1934 ई. धरि मातृभाषासभमे अनुवाद भए जेबाक चाही।
एही पत्रक तेसर अनुच्छेदमे सरकारी निर्देश देल गेल जे जतए हिन्दू एकसँ अधिक भाषा जनभाषाक रूपमे व्यवहार करैत छथि ओतए सभ भाषामे एकर अनुवाद नहि कएल जाए।
फलतः बिहार उड़ीसा गजटमे ई बिल 11 अक्टूबर, 1933 कें अंगरेजीमे, 18 अक्टूबर 1933 कें हिन्दी आ उर्दूमे आ 1 नवम्बर 1933 कें उड़ियामे आ 15 नवम्बर 1933 कें बंगलामे प्रकाशित भेल। (पृ. 181)
एतए स्पष्ट अछि जे एकटा मैथिलक दिससँ मैथिलीमे अनूदित करबाक लेल प्रस्ताव देल गेल मुदा जें कि एहि ठामक लोक हिन्दी सेहो बुझैत छल तें सरकारी आदेशसँ केवल हिन्दी भाषामे अनुवाद भेल।


text:
पटना। श्रम संसाधन आ नियोजन विभाग 25 आ 26 मार्च कए राजधानी मे नियोजन मेला क आयोजन करि रहल अछि । जाहि मे कम स कम 10, 000 युवा कए रोजगार मुहैया करेबाक तैयारी चलि रहल अछि। नियोजन मेला मे 50टा स बेसी कंपनी भागीदारी करत।
विभागीय अधिकारी क कहब अछि जे राज्य मे युवा कए रोजगार मुहैया करेबा लेल सरकार कईटा डेग उठेलक अछि। जाहि मे नियोजन मेला सबस प्रमुख अछि। नियोजन मेला 25 कए दीघा आइटीआइ मे आयोजित कैल जाएत, जखनकि 26 कए मेला क आयोजन पटना क्षेत्रीय नियोजनालय मे होएत। मेला मे भाग लेबा लेल टेक्सटाइल, इंजीनियरिंग, साफ्टवेयर, वित्तीय सेवा, सिक्यूरिटी आ कटाई-बुनाई स संबंधित कईटा कंपनी संपर्क केलक अछि। मेला मे टेक्सटाइल क क्षेत्र क ऐनाकान सन कंपनी भाग ल रहल अछि। ओतहि इंजीनियरिंग क क्षेत्र क टीएनएस हैवी इंजीनियरिंग, डीटीएस, हीरो होण्डा, एसईएम टेली पावर, अल्ट्रा टेक्नोपैक, रिलायंस लाइव आ अवीवा लाइफ इंश्योरेंस सन कईटा कंपनी मेला मे भागीदारी करि रहल अछि।


text: पटना। मुख्यमंत्री नीतीश कुमार ने कहला जे बिहार मे विधानसभा चुनाव अपन तय समय पर होएत। समय स पहिने चुनाव क फिलहाल कोई संभावना नहि अछि। जनता पांच वर्ष क लेल हुनका मैंडेट देलक अछि। ओना इ सही अछि जे हुनकर सरकार क साढ़े चार वर्ष पूरा होबए पर जनता क आगू ओहि काज क ब्योरा पुस्तक क शक्ल मे उपलब्ध करा देब, जे ओ साढ़े चार वर्ष मे केलाह। जनता दरबार क बाद मुख्यमंत्री इ गप कहला। मधु कोड़ा मामल परि मुख्यमंत्री कहला जे कोई अपन जिम्मेदारी स नहि बचि सकत। एहि लोग कए जनता चुनाव मे सबक सिखा देत। चाहे उ कांग्रेस हुए या फेर राजद या जेएमएम स। जोड़-तोड़ क सरकार बनत, त एहि टा होएत। जे लोग एहि तरह क जोड़-तोड़ मे शामिल भ रहल अछि हुनकर जांच होबाक चाहि। यूपीए क सब टा घटक दल कोड़ा कए मुख्यमंत्री बनाब मे छएल। अपन काज क चर्चा करि सीएम कहला जे केंद्र क असहयोग क बावजूद हम अपन काज कर रहल छि। एनएच क लेल त पैसा ही नहि भेटल। 24 क हम रिपोर्ट कार्ड जारी करब।


text:
अयोध्या स जनकपुर जल्द चलत ट्रेन
विदेश मंत्रालय क संयुक्त सचिव केलथि भारत-नेपाल रेल लाईन क निरीक्षण
जयनगर । भारत सरकार क विदेश मंत्रालय क संयुक्त सचिव एम सुब्बा रायडु सोमवार कए जयनगर-बदीर्वास (नेपाल) बड़ी रेल लाईन निर्माण कार्य क निरीक्षण केलाह । एहि दौरान ओ रेल पदाधिकारी परियोजना क लेल समीक्षात्मक बैठक केलथि । समीक्षा के दौरान संयुक्त सचिव सुधाकर दलेला, नेपाल काठमाण्डू स्थित विदेश मंत्रालय क द्वितीय सचिव ज्ञानवीर सिंह, दिल्ली क इरकाँन नेशनल क कार्यकारी निर्देशक ए के गोयल, इरकाँन क प्रोजेक्ट इन्चार्ज क संयुक्त महाप्रबंधन रवि सहाय, डीएसपी सुमित कुमार, डीसीएलआर सह एसडीओ संजय कुमार, थाना प्रभारी जयकान्त साह, बीडीओं सुधीर कुमार, मधुबनी क एसी डीएन झा संगे आन वरीय पदाधिकारी मौका पर मौजूद छलाह । निर्धारित समय सीमा से दुगुना समय आ लागत बढ़ेबा क बावजूद बड़ी रेल लाईन निर्माण कार्य पूरा नहि भेलाक सवाल पर संयुक्त सचिव एम सुब्बा रायडु किछु बजबा से परहेज करैत देखि रहल छी, देख रहल छी कहैत रहि गेलाह । अधिकारी बतेलथि जे संयुक्त सचिव श्री रायडु आ आन अधिकारी रेल ट्रैक क समीक्षा करैत जनकपुर विदा भए गेल छलाह । जयनगर मुख्यालय से जनकपुर 29 किमी क दूरी पर अछि । अधिकारी रात्री विश्राम जनकपुर मे करताह आ मंगलदिन जनकपुर मे बड़ी रेल लाईन निर्माण कार्य क निरीक्षण करैत बदीर्वास लेल विदा भए जाएत । जतय ओ अधिकारी क साथ समीक्षा बैठक करताह । जनकपुर स बदीर्वास क दूरी करीब 52 किमी0 अछि । ज्ञात होए जे भारत सरकार क सबसे पैघ रेल उपक्रम इरकाँन कए जयनगर-बदीर्वास 81 किमी0 पैघ बड़ी रेल लाईन निर्माण कार्य क टेन्डर 2011 मे भेटल छल । 540 करोड़ क एहि पैघ प्रोजेक्ट कए इरकाँन कए तीन साल मे पूरी केनाय छल । फिलहाल ई राशि बढ़िकए करीब 700 सौ करोड़ भए गेल अछि । ऐजेन्सी इरकाँन दिस स प्रथम फेज मे जयनगर-जनकपुर करीब 29 किमी0 नैरोगेज रेल लाईन क बड़ी रेल लाईन मे तबदील कैल जा रहल अछि । पूर्व मे जयनगर-जनकपुर नैरोगेज रेलखण्ड स रेल परिचालन होएत छल । जनकपुर स बदीर्वास करीब 52 किमी नय सिरा से बड़ी रेल लाईन निर्माण कार्य कैल जा रहन अछि ।


text:
दरभंगा, मिथिला मिरर: जाम सं जंग कय रहल दरभंगाकेँ लेल महिला महीना राहत भेटबाक उम्मीद अछि। पिछला 10 साल सं इंतजारक बाद 31 मार्च तक बाइपास चालू हेबाक संभावना अछि। बुधदिन जिलाधिकारी डॉ. चंद्रशेखर सिंह निर्माणाधीन बाइपास’क जायजा लेलनि। एक किलोमीटर तक शेष बचल निर्माण काजकें दस दिनमे पूरा करबाक बात कहल गेल अछि। ओतहि एकमीके समीप अतिक्रमणके कारण निर्माणमे परेशानी पर संज्ञान लैत डीएम स्थानीय लोक स मुलाकात कय अतिक्रमण हटेबाक बात कहलनि।
ओ कहलनि जे, अगिला वित्तीय वर्ष सं ई चालू भय जाएत। ज्ञात हो कि शहरमे जामक समस्याकें देखैत डीएम एकर निर्माणमे व्यक्तिगत दिलचस्पी लेलनि आ समय-समय पर निर्देशित करैत रहलाह। उल्लेखनीय अछि जे, 2007मे तत्कालीन उपमुख्यमंत्री सुशील कुमार मोदी दरभंगा पहुंचलाह त लोक अहि समस्या दिस ध्यान खींचल छल। ओहि समय ओ जल्दी दरभंगामे बाइपास बनेबाक घोषणा केने छलाह। अहिके बाद प्रक्रिया शुरू भेल छल।


text:
कथा
– विन्देश्वर ठाकुर, दोहा, कतार
ठन्डाके मौसम, ताहिपरस रातिक समय । चारुदिस धोनही लागल । कान कान नै सुझय । ते सबगोटे सबेरे खाना खाs कs अपना अपना बेडपर ओङ्गठल । सन्तोषबा सेहो तुरन्ते अपना बेडपर ओङगठले रहय कि फोनक घन्टी बजलै -टिङ टिङ् । सन्तोष समय देखलक रातिक ९ माने नेपालमे १२ बजे राति । कि भेलैक ? अते रातिक मिसकल किय ? सन्तोष असमन्जसमे पडिगेल ।
आ कि फेर बजलै घन्टी – टिङ टिङ । सन्तोष तुरन्त फोन कयलक । फोन उठलै । कोनो कनिया बाजल । – हेल्लो केना छी ? ठीक छी ने ? हमरा त बिसरिए गेलियै नहि ? सन्तोष बुझिगेल ओ आरो कियो नै ओकरे अर्धाङ्गनी ‘बबिता’ छलीह ।
ओ बाजल – ह हम त ठीके छी । अहा कोना छी कहु ने ? नहि – नहि कोना बिसरि जाएब । केहन बात करैत छी अच्छा कहु ने कि भेल ? अते रातिक किय फोन केलहु । एके सासमे सन्तोषो पुछलक ।
बबिता : अहाके त हमरा पर कनियो मए- स्नेह नै अछि । ज से रहित त अते दिन भ गेल घर नहि अबितहु ? देखियौ त लालगरबाली दिदिके ताबत भाइजी आबिक फेर चैल गेलथि आ फेरो देहमे एगो बौवा छैक । मुदा हमरा हमरा त टोलोमे सबकोइ ताना मारैय आ भगवानो हमरे पर लागल अछि । ओहि जनममे कोन धार बिगार केने रहियै से नहि जानि ।
“ठीक छै ठीक छै बबिता हे सुनु न – आब कनिए ऋण तिरकेs के बाकी रहिगेल अछि बुचिके बियाहक । आहा धिरज धरु ने हम जल्दिए लौट आएब”, एहसब कहिते रहै कि फोन बजलै टु टु माने पैसा सठि गेलै मोबाइलके । मुदा बातो पुरा नहि भेलै । तखन सन्तोष सोचैय – ३ साल पहिने सादीके ६ महिना बाद जे कतार आएल रहे से गप । साच्चे देखिते – देखिते कते दिन भs गेलै । तखन सम्झना एलै जे बबिता गर्भवती रहै से बच्चा गर्भेमे नोकसान भs गेलै आ तहियास ने सन्तोष घरे गेलैय आ ने बबिताके दोसर बौवा भेलैय । अपन कर्जा, घरक कर्जा, बहिनक बियाहमे लेल गेल कर्जा । एहसबके ऋण तिरैत तिरैत एखन धरि बित गेलै आ नैजानि आरो कते दिन बित जेतै – एम्हर आसे आसमे सन्तोषके जीनगी आ ओम्हर ओकर धर्मपनी बबिताके जिनगी ।


text:
मैथिली कथा
– प्रवीण नारायण चौधरी
दहेजक हिसाब
पिताम्बर बाबू जमीन्दार परिवार सँ रहथि। हुनकर एकमात्र पुत्र आ दुइ गोट पुत्री रहथिन। बेटा सब सँ पैघ रहथिन। बेटा केँ शहर पठा छात्रावास मे राखि उच्च अध्ययन करौलाह। बेटा सँ बहुत आशा पोसने रहथि। बेटी सब विवाह कय केँ आन घर चलि जायत से सोचि गामहि केर विद्यालय धरि पढौलखिन आ तदोपरान्त घरहि मे रहिकय घरैया लूरि सब सिखबाक वास्ते, सिलाई-कढाई सब केँ ट्रेनिंग गामहि केर एक चर्चित लुरिगर पुतोहु लग जाय सिखबाक व्यवस्था कय देलखिन। गामक संस्कृति ताहि समय मे एहने रहैक। घरक बेटा सब त दरभंगा, पटना, बनारस, कलकत्ता, दिल्ली धरि जा कय पढाई करय, मुदा बेटी सभक भाग्य मे उच्च शिक्षा नसीब नहि रहैक। हँ, गाम मे एकटा प्राइवेट कालेज खुजि गेल छलैक जे विश्वविद्यालय सँ सम्बद्ध आ मान्यता प्राप्त छलैक तेँ ओहि ठाम सेहो कतेको गामक बेटी सब नाम लिखाकय अपन उच्च अध्ययनक लौल पूरा करय। लौल एहि लेल जे पढाई कोनो खास नहि होइत छलैक, बस नाम लिखाउ आ अपने सँ पढिकय कोहुना परीक्षा दय उत्तीर्ण भऽ आइ.ए. पास कयलहुँ से नामहि टा लेल पढू। लेकिन ईहो सच छैक जे घटकैती मे अहु कालेज सँ पढल बेटी केर छवि सासुर परिवार मे नीक सँ गनाइक। तथापि ओ गिनती केँ के पूछैत अछि, दहेजक पाय कतेक गानब आ केहेन घर-वर करब से दहेजक घोर युग रहैक तहिया।
पिताम्बर बाबूक पास पुरखाक देल पुस्तैनी सम्पत्ति नहियो किछु त ५ बीघा हिस्सा मे रहनि। ओ निश्चिन्त छलाह। कोठाक खेत कनी दूर पड़ैत छलन्हि। धान रोपनी करबाबय लेल या धान कटबाबय लेल गेनाय सेहो आफद बुझाइत रहैत छलन्हि। ओ मोने-मन सोचि लेने छलाह जे दू बहिनक विवाह करब त कोठा वला खेत बेचि लेब। ओना हरेक सालक धान आ गहुँम बेचिकय ताहि युग मे सालाना ५ हजार टका बचत सेहो करैत छलाह। ग्रामीण बैंक केर खाता मे हुनका पास बैलेन्स सेहो रहनि लगभग ९० हजार टका। ३५ हजार टका मे तहिया इंजीनियर वर संग कुटमैती भऽ जायल करैक। लेकिन पिताम्बर बाबू अपन मैट्रिक पास बचिया सब लेल उच्च सपना देखैत छलाह। हुनका डाक्टर आ आफिसर सँ नीचाँ हाकिम नहि चाहैत छलन्हि। मास्टरी कयनिहार जमाय के रेट तहिया २५ हजार टका रहैक। सब सँ बुरबक किरानी केँ सेहो १५ हजार टका गानिकय लोक सब विवाह कयल करय। बाकी जेकरा भाग मे जतेक सम्पत्ति ताहि हिसाबे ५ हजार या १० हजार के खर्चा सँ विवाह भऽ गेल करय। पिताम्बर बाबूक पास सबटा लेखा-जोखा छलन्हि। बेटा केँ एम्हर खूब जोर-सोर सँ पढाई करय ले महीना मे ५०० टका देल करथिन्ह। मोने-मन सोचथि जे कहीं बेटा सेहो हाकिम बनि जायत त दुनू बहिन मे कयल खर्चा फेर सँ ऊपर कय लेब। माने बुझू जे पिताम्बर बाबू सब तरहें वेल-टु-डु लोक, बिन्दास रहल करथि। लोक सब पूछन्हि जे बचबा ग्रेजुएशन कय लेलक, आब विवाह त पहिने ओकरे करायब…? ओ कहथिन, हौ जी! पहिने बेटी सब लेल ताकह।
अन्ततः बेटी सभक कुटमैती अपनहि मनचाहा घर-वर मे टका गानिकय कयलनि। कथा ठीक करैत-करैत सस्ते मे पटि गेलनि। प्रोफेसर भेलखिन बड़का जमाय आ मात्र ६० हजार टका मे कुटमैती निबैट गेलनि। खेत नहि बेचय पड़लनि। छोटकी बेटी के सेहो कुटमैती ठिकिया लेलाह आ ऐगले साल ओकरो सलटा देलखिन। एहि बेर लड़का नाम के त डाक्टरे भेलखिन, मुदा एमबीबीएस नहि, बड़का जमीन्दार परिवारक बेटा आ अपन ब्यापार-व्यवसाय अफरात, हेल्थ एसिस्टैन्ट के ट्रेनिंग लेल व्यक्ति – अस्पताल आ डाक्टर सब केँ खटबय वला परिवार…. हुनका कथा पसीन पड़ि गेलनि। दहेजो कम लगलनि। मात्र २५ हजार आ बाकी लय-दय केँ एकरो करीब ७५ हजार टका खर्च कय केँ बड़की सँ बेसिये साँठ-समान सब दहेज मे दय विदाह कय देलाह। थोड़ बहुत पाय घटलनि त अपनहि भाइ केँ खेत भर्ना लगाकय काज निकालि लेलनि, बेचय नहि पड़लनि।
हरिः हरः!!


text:
मुंगेर, मिथिला मिरर : मिथिला सतत प्रतिभाकेँ धनिक रहल अछि। लगभग हरेक विधामे बेटाकेँ कहै बेटियो कम नै। बदलैत समयकेँ संग राजनीतिमे सेहो मैथिलानिकेँ सहभागिता बढ़ल जा रहल अछि। आब गाम घर केँ कहै महिला प्रखंड, जिलासँ ल’ विधानसभा आ लोकसभा तक अपन प्रतिभा देखा रहलिह अछि। आब देशेटामे नै अपितु विदेशमे सेहो अपन प्रतीभाकेँ दम पर अपन उपस्थिति दर्ज करा रहलिह अछि। हमरे अहाँक बीचसँ निकलल एकटा मैथिलानि धिया अमेरिकाक राजनीतिमे अपन स्थान बनेलिह अछि। बिहारक मुंगेर जिलाक मूल निवासी मोना दास अमेरिकामे डेमोक्रेटिक पार्टीसँ सीनेट सदस्य निर्वाचित भेलिह अछि। हुनका इ सफलता पहिल बेरमे भेटल जे बहुत गर्वक बात अछि। राजनीतिमे इ मुकाम हुनक जनसेवा आ हौसलाक बल पर भेटलनि अछि। ओना त’ मोना आब अमेरिकी नागरिक छथि, मुदा मुंगेरसँ हुनका अखनो बहुत लगाव छनि। मोनाक पैतृक घर मुंगेर जिलाक नक्सल प्रभावित हवेली खडग़पुर अनुमंडलक दरियापुर गाम अछि। गामक बेटीक एहि उपलब्धि पर बहुत ग्रामीण सभ खुशी जता रहल छथि। अमेरिकामे रहितो मोना अपन पिता सुबोध दास जे पेशासँ अमेरिकामे इंजीनियर छथि हुनका संग समय-समय पर अबैत रहैत छथि।
मोनाकेँ सिनेटर बनलासँ पैतृक गाममे खुशी
मुंगेर जिलाक दरियापुर गामक बेटी मोना दास अमेरिकाक वाशिंगटन राज्यमे सिनेट सदस्य निर्वाचित भेलिह अछि। मोना मुंगेरक पूर्व सिविल सर्जन डॉ. गिरिश्वर नारायण दासक पौत्री आ अमेरिकाक कैलिफोर्नियामे इंजीनियर सुबोध दासक बेटी छथि। हुनका सिनेटर बनवासँ पूरा इलाकामे खुशीक लहरी अछि। दरियापुर गामक संजय यादव सहित कतेको व्यक्ति कहित छथि जे मोना पूरा दूनियाँमे अपन जन्मस्थान दरियापुर गामक नाम रौशन केलीह अछि। गाममे मोना दासक पितियौत बाबा सहित कतेको लोकसभ एहि उपलब्धिसँ गदगद छथि। पंचायतक मुखिया रेनू देवीकेँ कहब छनि जे एहि बेर बेटीकेँ गाम एला पर पूरा समाज स्वागत लेल ठाढ़ रहत, हमर सभक इच्छा अछि जे मोनाकेँ सम्मानित करी।
दरियापुर गाममे भेल छल मोनाक जन्म
दरियापुर गाममे रहि रहल हुनक पितियौत दादा बतबैत छथि जे मोनाक पिता सुबोध दास आ पित्ती अजय दास अमेरिकामे इंजीनियर छथि। एकटा आर चाचा विजय दास ओतहि डॉक्टर छथि। दादी चमेली देवी कहैत छथि जे मोनाक जन्म दरियापुरमे भेल छनि। साल 1970 मे अमेरिकामे रहि रहल हुनक पिता हुनका जन्म पर आएल छलाह आ बादमे ओ मोना आ हुनकर माँके अमेरिका ल’ गेलाह। मोनाकेँ भाई सोम दासक जन्म अमेरिकामे भेल छनि। मोना जखन लगभग 12-14 के छलिह तखन दरियापुर गाम आयल छलिह। तकरा बाद कोनो विशेष प्रयोजन भेला पर अबैत छथि। मोना आ हुनक छोटे भाई सोमक बियाह अमेरिकामे भेल छनि। मोनाक पति डॉ. जीएन दास सेहो संगे रहैत छथि। अपन गाम घरसँ कोना जुड़ल रहि इ कियो मोनासँ सिखै। लगभग दू साल पहिने मोनाक पिता एकटा विवाहमे आयल छलाह, तखन मोना पिताकेँ मोबाइलसँ अपन सभ सगा-सम्बन्धी सभसँ बात केलिह।
जनसेवा लेल राजनीतिमे एलिह मोना
मोना अमेरिकाक सिनसिनाटी विश्विविद्यालयसँ मनोविज्ञानमे स्नातक केलिह। तकरा बाद पिंचोट विविसँ प्रबंधनमे स्नातकोत्तर केलिह। मुदा जन सरोकार आ जनसेवामे अत्यधिक रुचि रहबाक कारण ओ प्रबंधनसँ बेसी राजनीतिमे आगू बढैत चलि गेलीह। राजनीतिक’ रस्ता एतेक आसन नै छल, मुदा जनसेवाकेँ बल पर जनसमर्थन बढैत गेल संगहि हौसला सेहो बढैत गेल। परिणाम सभक सामने अछि जे मोना आब सीनेटर बनि गेलिह।
मोनाकेँ दादा गाममे बनबेने छथि स्कूल
मोनाक दादा डॉ. जी. एन. दास दरभंगा, भागलपुर आ गोपालगंजमे सिविल सार्जन रहल छलाह। ओ गोपालगंजसँ सेवानिवृति भेलाक बाद किछु साल धरि अपन गाम दरियापुरमे रहलाह। तकरा बाद बेटा संगे अमेरिका चलि गेलाह। मोनाकेँ दादा डॉ. साहेबकेँ गाममे लगभग 60 बीघा जमीन छलनि। गाममे एकटा सुन्दर सन गाछि छलनि जाहि गाछीक लिगीचमे अपना नाम पर एकटा उच्च विद्यालय खोलवा देलनि, ओहि स्कूलमे दरियापुर सहित आसपासक आधा दर्जन गामक बच्चा सभ पढ़ैत अछि। शुरुमे डॉ. साहेब स्वयं निगरानी करैत छलाह। मुदा हुनका गेला पर भगवान भरोसे, आइयो इ स्कूल चलैत अछि।


text:
एकर एकटा पहलू इहो अछि जे ओतेक कोशिश के बादहुं सय मे सं 29 टा विद्यार्थी पास नहि करि पएलाह.
मैट्रिक परीक्षा मे एहि बेर साढ़े तीन लाख से बेसि (3,57,807) छात्र फेल
भ गेलाह. सरकार के शिक्षा विभाग के एहि पर सोचय के जरूरत अछि.
बिहार मे साढ़े तीन लाख सं बेसि छात्र फेल भs गेल कोनो छोट गप नहि अछि. पढ़ाई-लिखाई के स्तर पर...गुणवत्ता पर ध्यान दए के जरूरत अछि.
सरकार ट्रेंड टीचर के जगह पर ठेका पर शिक्षक के बहाली मे लागल अछि. पढ़ाई-लिखाई भगवान भरोसे भ गेल अछि... एक तरहे कहि सकय छी चौपट भ गेल अछि.
कई ठाम तं इहो देखल गेल अछि जे टीचर के खुद किछ नहि आबए छनि तं ओ विद्यार्थी के पढौंथिन्ह की? बिहार के लेल ई काफी गंभीर मसला अछि.
आई-काल्हि एहन भ गेल जे जिनका पास कनिओ खर्च उठाबय के सामर्थ्य छनि ओ अपन धिया-पुता के प्राइवेट स्कूल मे पढ़ाबय लेल भेज रहल छथिन्ह. सरकारी स्कूल सं लोक के मोहभंग भ रहल अछि.
हर शहर...हर गाम-घर...मोहल्ला मे पब्लिक स्कूल खुलि गेल अछि. ई स्कूल एकटा कमाउ धंधा भ गेल अछि. एहि मे सरकारी मिलिभगत होए तेहि सं इनकार सेहो नहि करि सकय छी.
सरकारी स्कूल मे तं एहन भ गेल अछि जे किछ पुरनका मास्टर जी पढ़ाबय के कोशिशों करय छथिन्ह तं हुनकर आधा समय मिडडे लंच पर चलि जाए छनि. स्कूल मे मिलय वाला ई दोपहर के खाना एकटा जंजाले अछि. खाना के स्तर से नीक नहि रहैत अछि आओर क्वालिटी-क्वांटिटी दुनू कम. बस औपचारिकता निभाएल जा रहल अछि सरकारी स्कीम केर.
एहि सं नीक सं हाजिरी के अनुसार छात्र के राशन या पाई द देल जाए. जेहि सं पढ़ाई के टाइम बरबाद नहि होएत आओर टीचर सेहो पढ़ाई पर ध्यान द पएताह.
ओना एहि बेरक result मे ई खुशी के बात अछि जे लड़की सभ टॉप करलीह.
पटना के नव्या यादव 93 प्रतिशत अंक के साथ बिहार मे टॉप करलीह. दोसर आओर तेसर स्थान पर सेहो लड़की रहलीह.
एहि बेर लड़की सभ के पास करय के प्रतिशत सेहो बढ़ल अछि. एहि बेर सय मे सं 45 लड़की पास भेलीह.
एहि बेर मैट्रिक परीक्षा मे करीब साढ़े बारह लाख विद्यार्थी शामिल भेलाह जेहि मे सं करीब आठ लाख नब्बे हजार पास भेलाह.
अगर टॉपर के लिस्ट देखल जाए तं कई छात्र के अंक टाई जेना भ गेल छनि. कई छात्र के समान अंक मिललन्हि. चारिम पर दू...छठिम पर दू...सातम पर चारि... आठम पर तीन आओर दसम स्थान पर दू छात्र रहलाह. एहि तरहे टॉप टेन मे 18 छात्र अएलाह.
टॉप टेन रहल वाला छात्रक लिस्ट
1. नाव्या यादव 93
2. प्रीति सोनी 92.80
3. राधा कुमारी 92
4. रॉबिन्स कुमार 91.80
4. आलोक कुमार 91.80
5. प्रभात कुमार 91.60
6. सुष्मिता सुमन 91.00
6. अमन चंदन 91.00
7. रितु कुमारी 90.80
7. रिंकू कुमारी 90.80
7. कुमारी प्रतिज्ञा 90.80
7. दिव्या राज 90.80
8. अंजलि साह 90.60
8. अमित कुमार 90.60
8. पंकज यादव 90.60
9. आदित्य आर्यन 90.40
10. अर्पिता कुमारी 90.20
10. प्रीति कुमारी 90.20
Result देखय लेल अहां एहि लिंक के क्लिक करु...
http://www.biharboard.net/
आ फेर एहि लिंक के...
http://www.biharboard.net/matricresult.html


text:
लघुकथा
– रूबी झा
नारी केँ अवला कहल जाइत छन्हि, तकर हम सख्त विरोधी छी। हम अवला नहि छी, हम सवला छी। हम काली, दुर्गा, जानकी छी। फेसबुक पर एक दिन एकटा व्यक्ति प्रश्न रखने रहैथि जे पुरुष केँ शेर कहल जाइत छन्हि तँ महिला केँ कि कहल जाइत छन्हि, ताहि पर हम हुनका जबाब देने रहियनि जे शेर केँ नौ महीना तक अपन गर्भ में रखैय छथि हुनका कि कहल जाय से अहाँ स्वयं सोचि लियऽ। जबाब अपने-आप भेटि जायत। बात बहुत साल पैहने के थिक। गाम केर एक परिवार में दुइ भाय रहैथि। पैघ भायक नाम मुनमुन बाबू आ छोट भाइ के नाम सोहन बाबू रहैन। मुनमुन बाबूक बहुत कम उम्र में निधन भऽ गेल रहैन। कामेश्वरी देवी (मुनमुन बाबूक कनियाँ) अपन दियर-दियादनी केर संगे रहैत छलथि। सम्पत्ति बहुत रहैन, गामक लोकसब हथियाबय के कोशिश में लागल रहैय छलैन। आ दर-दियाद सब सेहो। बहुत तरहके उपद्रव हिनक परिवार पर सब मिलि करैत छलनि। एक दिन गामक किछु उपद्रवी वर्ग लगभग २५-३० गोटे सँ भाला-गड़ाँस लय गारि पढैत हिनकर दलान दिश दौड़ल आबैत रहनि। कियैक तँ खेत में जबरदस्ती किछु गोटे खेसारी उखाड़ैत रहथिन्ह आ सोहनबाबूक बेटा देख लेलखिन्ह आ कहलखिन्ह तोँ सब हमरा खेत में सँ निकल, नहि तँ हम अपन बाबू जी केँ कहि देबनि। तोहर सब के एते हिम्मत हमरा सामने हमरहि खेत में खेसारी ऊखाड़मेँ। ओहि पर बकझक भऽ गेल रहनि। जखन ओहि भीड़ केर आवाज सोहनबाबू दुनू बाप-पुते सुनला तँ ओहो सब लाठी लय केँ निकलला। लेकिन ओ सब ओतेक गोटे आ ई सभ दुइये बाप-पुत, से देखिकय कामेश्वरी देवी घबरा गेलीह आ सोचलीह जे ई सभ दलान चढि जायत, दस गाम में बेईज्ज़ती भऽ जायत। ओ भीड़ केँ भगाबय के उपाय सोचय लगलीह। हुनकर नजरि खरिहानक एक कोण में राखल बांस पर पड़लन्हि। ओ फटाफट ओहि बांस में दुइ-तीनटा धोती केँ लपेटि ओहि पर मटीया तेल ढारि, सलाय खरड़िकय अपन दियर केँ पकड़ा देलनि आ कहली जे “बौआ ई लियऽ! अहि सँ जरलठुआ सबकेँ रेबाड़ू। सोहनबाबू ओनाही केलाह। ई देखि भीड़ ओतय सँ न-दू-एगारह भऽ गेल। अगर ओहि दिन कामेश्वरी देवी ई तरकीब नहि निकालितथि तँ पता नहि हुनकर दियर आ जाऊत केर संग कि होयतनि। हम ओहि वीरांगना महिला केँ नमन करैत छी। पाठक सब जरूर सोचय जाय-जाउ जे नारी अबला छथि कि सबला।


text:
एहेन पैघ लोक सँ सावधान
सन्दर्भः मातृभाषा मे पढौनीक लेल दिल्ली सरकार द्वारा देल जा रहल अछिकार सँ के आ कियैक ईर्ष्या डाह मे फँसि रहल अछि
(एहि तरहक कुतर्कपूर्ण बहस केर एकटा जीवन्त पोस्ट आ ताहि पर चर्चाक स्क्रीन शौट संलग्न)
गौर सँ देखला पर पता चलैत अछि जे मैथिलीक बड़का कहबैका लोकनिक धियापुता गुमाने गुम्हरैत रहैत छथि। बाबा-पुरुखाक नाम पर हुनको ओतबे सम्मानक भूख आ पुछारि लोक करैत रहथि, ई अपेक्षा हुनकर एहि अवस्थाक कारक तत्त्व बुझाइत अछि। हिनका सब द्वारा सोशल मीडियाक सार्वजनिक मंच मानू जेना कोनो मनमानी करयवला खेलौना बनि गेल अछि! अगबे नाम आ प्रतिष्ठा चाही, ताहि लेल कोनो हद पार करय लेल आतुर रहैत छथि। कोनो नव उपलब्धिक स्वामित्व दोसर केँ भेटि जेतैक ताहि सँ ई वर्ग काफी जलन आ ईर्ष्याक अनुभूति करैत अछि।
एहने एक दुखद आ निन्दनीय पोस्ट स्व. काशीकान्त मिश्र ‘मधुप’ जी केर अंश सँ अपन नाम केँ प्रतिष्ठित कयनिहार सज्जन ‘शंकर मधुपांश’ केर लिखल देखि अत्यन्त छगुनता मे पड़ि गेलहुँ। हुनकर पोस्ट एकटा अटैक छल मैथिलीक पढौनी लेल देल गेल दिल्ली सरकारक मंजूरी पर, आ घुमा-फिराकय हतोत्साहित कय रहल छल मैथिली अभियानी लोकनि केँ।
चूँकि दिल्ली मे बहुत मेहनत आ लगन सँ साहित्यिक क्रान्ति लेल हमहूँ काज कएने छी, मधुपांश जीक बात सँ आहत भेलहुँ, एक पूज्य विभूतिक सन्तति मे एहि तरहक नकारात्मक चर्चा सरेआम फेसबुक सँ केहेन सार्थकता भेटि रहल अछि सुधरैत मैथिली दिनमान केँ… ई प्रश्न चुप नहि रहय देलक। एतेक पैघ उपलब्धि लेल हमरा सब केँ प्रसन्नताक सीमा नहि अछि। उम्मीद करैत छी जे लगभग ५ मिलियन मैथिली भाषाभाषी लेल दिल्ली सरकार एवं शिक्षा मंत्री मनीष सिसोदिया जी द्वारा घोषित मैथिलीक पढौनी निश्चित एकटा पैघ अवसर देत। ऐच्छिक विषयक रूप मे दिल्लीक सरकारी विद्यालय मे पंजाबी, ऊर्दूक संग मैथिलीक पढाई निश्चित मैथिलीभाषाभाषी लेल वरदान होयत। संगहि जे विद्यार्थी (प्रतियोगी छात्र) संघ लोक सेवा आयोग केर परीक्षा मे मैथिली रखता तिनका सभक लेल स्पेशल कोचिंग तक केर व्यवस्था करत दिल्ली सरकार।
राज्य द्वारा अधिकार भेटला सँ सभक हित होयबाक अछि। मातृभाषा मे शिक्षाक महत्व केँ बुझबाक व्यवस्था आ माहौल बनेबाक बदला सोशल मीडिया पर नकारात्मक चर्चाक केहेन लाभ? हम बुझैत छी जे किछु उच्च जाति-समुदायक लोक लेल मातृभाषाक कोनो महत्व नहि अछि, सिवाये खरखाँही लूटबाक आ अपन पुरुखाक नाम पर वाहवाही लूटबाक ओ सब आर किछु नहि कय सकैत छथि। एहेन लोक अपन बेसी संख्या मे अपन धियापुता संग हिन्दी अंग्रेजी मे बजैत अछि। ओकरा दिल्ली सरकारक ई घोषणा आ एहि लेल सदिखन सुझबुझ संग काज कयनिहार अभियानी आ विशेष रूप सँ मैथिली भोजपुरी अकादमीक उपाध्यक्ष नीरज पाठक केर योगदानक उपेक्षा करब, मानहानिक कुचेष्टा करब, हतोत्साहित करब फेसबुकिया खेल थिक। एकर असली लाभ त ओहि वर्ग केँ भेटतैक जेकर बच्चा एखनहुँ दिल्लीक झुग्गी-झोपड़ी मे रहिकय सरकारी विद्यालय सँ शिक्षा ग्रहण करैत छैक। ओकरा लेल ई अवसर स्वर्णिम हेतैक।
हरिः हरः!!


text:
एक संयुक्त परिवार केर बात छी। एक सम्पन्न दम्पति केर पांच गो बेटा आ दुइ गो बेटी रहनि। बेटा पांचों के विवाह भ गेल रहय, बेटी दुनू कुमाइर रहथि। छोटका बेटा के विवाह हालहि भेल रहय, कनियाँ के दुइरागमन बाकिये रहय। घरक पुरुष सब काज धंधा में लागल रहैत छल आर स्त्रीगण लोकनि घर मे विभिन्न प्रकार केर विवाद में घर केँ नर्क बनेने छलीह। ओ लोकनि घरक काज करय में पर्यन्त ओ करती त ओ करती जेहेन ओदौद में फँसल सदिखन एक दोसर केँ नीचाँ देखेबाक काज करैत छलीह। एहि बीच छोटका बेटाक कनियाँ दुइरागमन भ सासुर एलीह आ एतुका वातावरण देखि ओ क्षुब्ध भ गेलीह। अत्यंत निराश भ ओ अपन रूम में असगर में खूब कनलिह, बेर बेर अपन इष्टदेव केँ कहथि जे हे भगवान हमरा केहेन भाग्य देलहुँ जे एहेन सासुर भेटल, जतय ईर्ष्या, डाह आ इरबाजी में सब फँसल सदिखन हन हन पट पट में लागल अछि। हुनका कनिते कनिते आँखि लागि गेलन्हि। ताबत हुनका एना बुझेलनि जे हुनकर इष्टदेव हुनका सँ कहलखिन्ह जे अहाँ चिन्ता जुनि करू, अहाँक जानि बुझिकय एतय पठेलहुँ अछि, अहाँक जरूरत छैक एहि परिवार में। एतबा सुनैत ओ कनियाँ सुरफुरा कय उठलीह। हुनकर मन मे रहल कष्ट खत्म भ गेलन्हि। ओ अपन इष्टदेव केर बात पर भरोसा करैत ठानि लेलन्हि जे एहि परिवार में हुनकर कि काज छन्हि।
भोरे उठलीह त अपन सब सँ पैघ दियादनी समक्ष जा कय बजलीह, दीदी हम अहाँ सँ एक खास बात करय लेल आयल छी। हमरा बुझल अछि जे आइ खाना बनेबाक पार अहाँक अछि से हम माँगय लेल आयल छी। दियादनी कहलखिन्ह जे नहि नहि बहिन, एखन अहाँ नवकनियाँ छी, हँसय-खेलाय के समय थिक, हमर काज हमहीं करब, एकर चिन्ता अहाँ छोड़ू। मुदा छोटकी कनियाँ ततेक जिद्द कयलखिन जे अन्त में हुनका अपन काजक भार छोड़य पड़लन्हि। तहिना दोसर दिन ओ दोसर दियादनी सँ सेहो हुनकर काजक पार अपना ऊपर लय लेलीह, तेसर आ चारिम दिनक सेहो अपना पर लैत दिनका भोजन वैह बनाबय लगलथि। सब दियादनी छगुनता में छलीह। सासु, ननदि सभक जिम्मेदारी सेहो ओ कनियाँ अपना ऊपर लय लेलीह। धीरे-धीरे दिनक खाना पकेबाक भार वैह लय लेलीह। आब त घरक झंझटि ओहिना आधा भ गेल छल। एम्हर सब केँ भोजन करेलाक बाद ओ स्वयं भोजन करथि, कनिकबो थकान नहि होइन्ह, आत्मसंतुष्टि सँ खूब प्रसन्न रहल करथि छोटकी। हुनकर फुर्ती सँ काज करब, स्वादिष्ट भोजन बनायब, बाते बाते में सब काज निबटारा करब, ई सब देखि पूरा परिवार मन्त्रमुग्ध छल।
एक दिन सासु एहि छोटकी पुतोहु सँ एना सभक हिस्सा केर काज अपना ऊपर लेबाक कोन जरूरी से पोल्हा कय पुछलखिन्ह त ओ कहलखिन्ह जे हमर माता पिता हमरा यैह सिखेलथि जे शरीर त एक दिन माटि में मिलि जायत, एकरा तेँ बेसी सँ बेसी दोसरक सेवा में लगाउ। यैह एकर सही उपयोग होइछ। सेवा मात्र सब सँ पैघ धन थिकैक। अहाँ सेहो हमरा एहि तरहें उत्साहवर्धन करू हम प्रार्थना करैत छी। घरक काज में भोजन बनेनाय बहुत पैघ धर्म केर काज होइत छैक, एहि सँ आत्मकल्याण होयत हमर। मनुष्य जीवन मे जे आत्मकल्याण लेल जागरूक नहि होइत अछि तेकर जीवन व्यर्थ भ जाइत छैक। हुनकर सासु केँ ई बात हृदय केँ छुबि देलकन्हि। हुनका एना बुझेलन्हि जे ई कोनो देवी छी, मनुष्य त एहेन सुन्दर भाव केर भ नहि सकैत अछि।
दोसर दिन ससुर जी हरेक पुतोहु सब केँ वर्ष भरि लेल 12-12 गो साड़ी आनि देलखिन्ह। छोटकी अपन हिस्सा के सबटा साड़ी अपन जेठ दियादनी, सासु आ ननदि केँ बाँटि देलक। कहलकैक जे हमरा पास नैहर सँ देल बहुत रास साड़ी ओहिना पड़ल अछि, हमर काज ओतबे सँ निकलि जायत। कृपया अहाँ 2 टा साड़ी राखि लिय दीदी। सब दियादनी केँ 2-2 गो, सासु केँ सेहो 2 गो आ ननदि सब केँ 1-1 गो साड़ी बाँटि देलक छोटकी। ओकर एहि तरहक आदर आ उदारता सब पर बहुत गहींर प्रभाव देलकैक। सासु फेर पुछलखिन्ह कारण त कनियाँ कहलखिन्ह कि हम अहु काज में अहाँक मदद आ प्रोत्साहन चाहैत छी माँ, शरीर जेकाँ ई वस्त्र सभ सेहो क्षणभंगुर अछि। एकर संग्रह आत्मकल्याण में बाधक होइछ। एहि में मोह आ फाँस भेला सँ मोन एहि में लटकल रहि जाइत अछि, मरय बेर में सेहो जँ मन एहि में लटकल रहि गेल त फेर प्रेत योनि में भटकब तय बुझू। सेवाक कार्य मे लगेनाय मात्र एकर सही आ सर्वोत्तम उपयोग थिक। नहि त एक दिन ई सब एहिना रखले राखल चौपट भ जायत। सासु हुनकर बात सुनिकय मन्त्रमुग्ध भ गेलीह। पुतोहु केर खूब प्रशंसा करय लगलीह।
एम्हर घर मे पाय सेहो बढ़ि गेल, ससुर जी फेर सब पुतोहु लेल 6-6 गो गहना बनबा देलखिन्ह। छोटकी पुतोहु फेर अपन हिस्सा केर गहना अपन जेठ दियादनी आ दुनू ननदि सब केँ बाँटि देलक। अपना लेल एकहु टा नहि राखलक। पुछला पर कहि देलकैक जे हमर पिताजी के देल पर्याप्त गहना ओहिना पड़ल अछि, एतेक फाजिल गहना राखिकय ओ कि करत। बरु सेवा में लगेला सँ ओकरा आत्मसंतुष्टि भेटल। एहि तरहें छोटकी कनियाँ केर साधु व्यवहार सँ सब कियो अत्यधिक संतुष्ट आ प्रसन्न रहय। सभक मोन में ओकरा प्रति लगाव आ हृदय में स्थान स्वाभाविक रूप सँ बनि गेल छलैक।
एक दिन छोटकी अपन जेठ दियादनी सँ हुनकर रातुक खाना बनेबाक जिम्मेदारी अपना पर लेबाक मांग करैत सासु देखलीह त ओ पूछि बैसलीह जे ई कि कहि रहली अछि। पता चलल जे आब रातुक भोजन बनेबाक जिम्मेदारी सेहो ओ अपना पर लेबय चाहि रहल अछि तखन सासु हँसिकय बजलीह, अहाँ सब अपन छोटकी दियादनी सँ सावधान रहू, ई अहाँ सब सँ वास्तविक लाभ केर ठके चाहैत अछि। बड़की पुतोहु हुनका पर बजैत कहलखिन्ह जे ई अहाँ कि कहि रहल छी, ई त साध्वी समान पवित्र आ निश्छल अछि, ई भला केकरो सँ कियैक ठकत किछु। त सासु हुनका बुझेलखिन, अहाँ बात नहि बुझलहुँ, ई हमरा सभक सेवा कय केँ, हमरा सभ केँ गहना-कपड़ा जेहेन तुच्छ वस्तु सभ दय केँ ओकर बदला में तप आ आध्यात्मिक कमाइ जे आत्मोद्धार में सहायक होइछ से हमरा सभ सँ छीनि रहल छथि। एहि सँ बढिकय दोसर कोन ठकनाय हेतैक? ई हमरा एक दिन कहने रहथि जे दोसरक सेवा सँ अन्तःकरण शुद्ध भ आत्मकल्याण लेल समर्थ भ जाइत अछि। ईहो कहने रहथि जे शुद्ध भाव सँ भोजन बनेला सँ एक्के वर्ष में कल्याण भ जायत। तेँ, कनियाँ! सांझुक भोजन बनेबाक पार हम अपना जिम्मा लेब। हमरो त आत्मकल्याण करक अछि। हमहीं एहि सँ वंचित कियैक रहू?
सासुक बात सुनिकय सभक आँखि खुजि गेलनि। आब त सब केँ अपन कल्याण केर चिन्ता होबय लगलन्हि। कतय सब गोटे काज करय में आलस करथि, आब सब कियो अपन अपन जिम्मेदारी दिनको भोजन वला वापस लय लेलीह। जतय काजक कारण आपस मे झगड़ा भेल करय ततय आब सब कियो बड़ा उत्साह सँ अपन अपन भागक काज करय लगलथि। छोटकी कनियाँ केर उपाय प्रभावकारी भ गेल।
आब छोटकी देखलथि जे खाना बनेबाक भार हमरा नहि देती त ओ सेवा करबाक दोसर उपाय तकलीह। घर मे रोज 8-10 सेर आंटा केर खर्चा छलैक, सबटा बाजार सँ कीनिकय आनल जाए, एहि सँ त नीक जे रोज भोरे उठिकय अपने गहूँम पीसि ली। एकर कय टा लाभ छैक। बाजार के आंटा में गहूँम संग घुन सेहो पीसल रहैत छैक, माटि सेहो मिलल रहैत छैक, फेर मशीनक चक्की में पीसेला सँ ओकर सारतत्त्व सेहो मारल जाइछ, से स्वास्थ्य लेल हानिकारक सेहो होइछ… आब अपन आत्मकल्याण वास्ते छोटकी यैह काज करबाक सोच बनेलीह। तुरन्त ई बात अपन पति संग शेयर कयलीह। गहूँम के व्यवस्था हाथोंहाथ भेल। बाजार सँ आंटा कीनब बन्द भ गेल। पहिल दिन गहूँम केँ धो कय सुखा देल गेल। ऐगला दिन भोरे आंटा तैयार! सासु एलीह, पुछलखिन्ह जे कनियाँ आत्मकल्याण केर ई नवका मार्ग ताकि लेलहुँ की? कनियाँ कहलक जे एहि में डबल फायदा, आत्मा संग शरीर सेहो स्वस्थ होइछ, शरीर मे फुर्ती आ बल अबैत छैक। परिवारक सब सदस्य स्वच्छ आंटा खायत त ओहो सब स्वस्थ। गर्भवती महिला केँ प्रसव सेहो जल्दी आ सुखपूर्वक भेल। ताहि लेल हमरा वास्ते ई काज श्रेयस्कर भेल माँ। आशा अछि जे अहाँ हमरा एहि काज लेल आशीर्वाद देब, सहयोग करब।
आब सासु लेल त छोटकी कनियाँ गुरुवत छलीह। हुनकर सब बात सारगर्भित बुझि अनुकरण करथि। ऐगला दिन छोटकी के समय 6 बजे सँ पहिने 5 बजे ओ जागि गेलीह आ ओहि काज में लागि गेलीह। दोसर दियादनी आ ननदि सब सेहो 4 बजे जागिकय ओहि काज केँ पूरा कय देल करथि। काज करबाक लेल देह चोरेबाक बदला काज करबाक होड़ लागि गेलैक आब। सब चाहय जे केकरो सँ बेसी हम काज करी। कियैक त सब केँ एहि में आत्मकल्याण केर दर्शन होइन्ह। छोटकी कनियाँ केर ई दोसर विजय छलन्हि।
आब छोटकी कोठरी सफाई आ इनार पर सँ पानि भरबाक काज शुरू कय देलीह। नौकर के आबय सँ पहिने ओ ई भरिगर काज केँ अपन चुस्त दुरुस्त आ फुर्तीला शरीर सँ काज कय देल करथि। सासु फेर पुछलखिन्ह, बेटी, अहाँक ई काजक कि अभिप्राय अछि? छोटकी बड़ा मीठ स्वर में कहलखिन्ह, माँ, अहाँ केँ एहि सब बातक भेद कहला सँ सेवा सँ वंचित होबय पड़ैत अछि, तेँ आब एकर रहस्य हम अहाँ केँ नहि कहब। एहि अविनय लेल अहाँ हमरा माफी दिय। सासु तखन वचन देलखिन्ह, बेटी! आब हम अहाँक काज में बाधा नहि बनब, अहाँ हमरा एकर आध्यात्मिक रहस्य बुझा दिय। पुतोहु तखन कहलकन्हि, माँ, जेना भोजन बनेला सँ साल भरि में, आंटा पीसबाक काज केला सँ छः मास में आत्मकल्याण होइत छैक, ओतय पानि भरबाक सेवा कयला सँ तीन मास में काज भ जाइत छैक। कियैक त ई काज ओहि सब सँ बेसी कठिन छैक। एहि में श्रम आ कष्ट बेसी छैक। जान के जोखिम सेहो छैक। बस एतेक सुनिते सासु फेर छोटकी केर एहि काज में संग देबय लगलीह। फेर हुनका पानि भरैत देखि आर सब हुनकर अवस्था पानि भरयवला नहि अछि से ई काज हुनका नहि करबाक चाही। त सासु कहलखिन्ह जे हमरा आत्मकल्याण नहि चाही की? फेर हम वृद्धावस्था में छी, तेँ हमरा जल्दी जल्दी आत्मकल्याण केर काज सब कय लेबाक चाही। ताहि पर आर कनियाँ सब एहि काज में लागि गेलीह।
तखन छोटकी फेर बर्तन माँजय लागल। सासु एहि पर आपत्ति करैत कहलखिन्ह जे एहि सँ अहाँक कपड़ा खराब होयत, गहना सेहो घसा जायत। एना अहाँ जे नौकर वला 5 टका बचत कय देब ताहि ठाम 10 टका के नोक्सान करब। ताहि पर पुतोहु कहलखिन्ह, माँ, मानल जे आर्थिक रूप सँ लाभ के बदला हानि होयत, कपड़ा सेहो मैल भ जायत, लेकिन हमर अंतःकरण त एहि सँ जल्दी शुद्ध होयत। बात एना छैक कि जे काज जतेक कठिन आ लौकिक दृष्टि सँ नीच होइत छैक आध्यात्मिक दृष्टि सँ ओ ओतबे उच्च आ कल्याणकारक होइत छैक। बर्तन माँजय सँ हमरा विश्वास अछि जे दुइ मास में हमर कल्याण भ जायत। आर यदि कहियो भगवान एहेन संयोग पठा देथि जे कोनो रोगीक पैखाना पेशाब उठाबय पड़य तखन त एक्के मास में कल्याण सुनिश्चित अछि। अवश्य टा भाव हमरा लोकनिक ऊंच सँ ऊंच – पूर्ण निष्कामता केर होबाक चाही।
सासु केँ त छोटकी पुतोहु केर एक एक बात में वेदवाक्य समान श्रद्धा भ गेल छलन्हि। पुतोहु केँ ओहि काज में सेहो सहयोग करय लगलीह। पुतोहु सब अहु लेल हुनका मना कयलखिन। बुढ़ी कहलखिन्ह जे बेटा सभक आन्ठि त माँजिये सकैत छी, फेर वृद्धावस्था के कारण आत्मकल्याण पर सब सँ बेसी अधिकार अछि। तेँ अहाँ सभक बात एहि विषय मे नहि चलत। तखन फेर सब पुतोहु सेहो एहि कार्य केँ करय लगलीह। आब मोटामोटी सब काज सब बढि चढ़िकय करय लागल छल। सब मे परस्पर प्रेम आ सहयोग केर सद्भावना आबि गेल छलैक। जाहि घर मे कलह आ अशान्ति केर एकच्छत्र राज छलय वैह आब सुख-शान्ति केर निकेतन बनि गेल छल।
एना सेवा बहुत जल्दी मुक्ति केर कारण बनि जाइत अछि –
स्वल्पमप्यस्य धर्मस्य त्रायते महतो भयात।
– गीता, 2/40
मूल लेख: श्री जयदयाल जी गोयनका


text:
शुभकामना सन्देश
– नित्या नन्द, जनकपुर
शुभकामना श्याम दा
मैथिली साहित्यक लेल श्यामसुन्दर शशि (जनकपुरधाम) आ मैथिली रंगकर्म बास्ते अनिल पतंग (बेगूसराय)केँ जीतेन्द्र स्मृति सम्मान सँ सम्मानित कएल जएतनि । ई समाद सुनि हर्षसँ विभोर छी ।
हिनका लोकनिके सम्मान अन्तर्गत प्रशस्ति पत्र, प्रतीक चिन्ह आ एगारह हजार नगद राशि प्रदान कएल जएतनि । दक्षिणी मिथिलाक सुपौल जिलाक बभनगामामे ई सम्मान प्रदान कएल जएतनि । दुनू चयनित श्रेष्ठजनकेँ हार्दिक बधाई एवं मंगलमय शुभकामना ।
अनिल पतंगजी रामभरोस कापडिसरक संयोजनमे ललितकला प्रतिष्ठानक आयोजनामे जनकपुरधामक बृहत्तर जनकपुर क्षेत्र विकास परिषद्मे आयोजित लोकनृत्य संगीत विषयक गोष्ठिमे भेटघाट भेल छल । ओहि कार्यक्रममे ओ जटजटिन पर अपन कार्यपत्र प्रस्तुत कएने रहथि जाहिमे ओ जोनी जोनी एसपापाके जटजटिन आ छठिक सुर, ताल आ लहजामे गओने रहथि ताहिसँ हाँल पूरा रोमाञ्चित ऊर्जासँ लवालव भरि गेल छल आ थप्पडी गडगडाहटि हुनका खूवे सराहने छल । अखन ओ मैथिली गीत संगित, फिल्म, साहित्य आदिमे बेस सक्रिय देखल गेलाह अछि ।
आब बात करैत छी अपन समादरणी श्याम भैय्याक मादे ।
वाकपटुतामे अत्यन्त तीक्ष्ण, एकटा एहन व्यक्ति, जे कहियो दार्शनिक–चिन्तक जेकाँ, कहियो चामत्कारिक वक्ता जेकाँ, कहियो चुम्बकीय लेखक जेकाँ, कहियो पश्चिमी दर्शन, चिन्तन आ रोमान्टिसिज्मक एकटा पात्र जेकाँ, कहियो पूर्वीय धर्म, अध्यात्म आ अनुशासनक ज्ञाता जेकाँ जीवैत रहलाह अछि । ओ जीवनक प्रत्येक क्षणमे हरेक रङ्ग सभक हिसाब–किताबक आँकलन मात्र नहि कएलनि, ओही रङ्ग सभमे जीवाक उत्कट उत्कण्ठा पोसलनि, आओर अपने रङ्गमे रंगा जाएबाला व्यक्तित्व । मुँह मिसरी बोल करैला, सुदर्शन स्वरुप, कला, साहित्य आ सञ्चारक संगम, अक्षर, आवाज आ अन्दाजक त्रिवेणी, बहुविधावादी सशक्त हस्ताक्षर श्याम सुन्दर शशि । आइ वहए श्याम भैयाक सम्मानित होएबाक जनतव्य प्रियवर वीरेन्द्र रमण देलनि । तैं अशेष, अनन्त आ अनुरागमय असंख्य शुभकामना ।
एहि मांगलिक सुखद अवसर पर हिनका विषयमे किछु लिखब सायद अनुचित नहि होइत । ओहोमे जाहिदिन एफवी पर कोनो भरिगर व्यक्तित्वक किछुओ होओ त लाइक कमेन्ट करैत करैत चुटकी दुखा जाइए । तैं अहगरेसँ …!
कहियो उमेरसँ उफनाएल, उमटाम मात्तल सुदूर गामक एकटा उन्मत्त अलवत लडिका जेकाँ, जे अक्सर मौकाक तलासमे रहैत अछि जे ककरा कोना अपन बोलीक वाणसँ धरती धरा दी । मुदा असलमे कही त एकटा एहन प्राध्यापक जे साँचेके प्राध्यापक जेकाँ । अर्थात् ज्ञान, चिन्तन, बोली आ लेखनमे लय भेल लोक । सार्वजनिक मञ्चसभक उद्घोषणमे एकदम प्रेमिल सम्बोधन, मुदा विचरण समाज, राजनीति, जीवन–जगतक विशाल आ गहिरा समुद्रसभमे कल्पनाक सतरंगी पाँखि लगा उडान भरैत आ हेलैत–डुबैत, नँखसिक होइत । अद्भुत लेखनशैली । चिन्तन आ तर्ककेँ सरल रूपमे रेखांकन करबाक जादुगरी कुशलता । ताहिके बहुत ही उदारतापूर्वक राखबाक बेजोड कला ।
हुनक भुकना महात्म आ कतार डायरीमे प्रेम आ प्रणय लवालव भरल अछि जे सर्वाधिक रुचिकर अछि । जाहिमे नायक–नायिकाक हाउभाउ, स्पर्श, नृत्य आदिसँ द्रवित होइव, श्रावित होइव आ दु–तीन दिनधरि मोन गुदगुदाएल रहब । पाठकक स्वाभाविक प्रतिक्रिया । हिनक कथासभमे जाँघ वा वक्षस्थलक बात मात्र नहि होइत अछि, ओहिमे लोभ, मोह, काम, क्रोध, समाज आ राजनीति उपर चोटगर प्रहार सेहो रहैत अछि । बुद्धक मन्त्रसभ, कुरान, वेद, उपनिषद्, बाइबल… की की नँई रहैत अछि ? लेखनमे विम्बसभक प्रयोग जादुगरी । तामझाम, हैसियतक प्रदर्शन, आडम्बरकसँग पूजापाठ करएबाला ढोँगी पण्डित पुरोहित, मौलाना, पादरी सभसँ लऽ कऽ समाजक अन्य पाखण्डी राजनीतिज्ञ आ स्कुल शिक्षकधरिक चर्तीकला उपर विलक्षण व्यंग्यवाण प्रहार करब हिनक मौलिक शिल्प छनि । हिनक सौन्दर्यचेत आ जीवनक खास रङ्ग रूपसभकेँ बेर बेर निघारबाक मोन होइव अस्वाभाविक नहि । हुनक बहुत चर्चित व्यंग्य आ विचारप्रधान श्रृंखला शशिक चटनी, शशिक सुप, गरमा गरम चाह, समदिया आदि बहतोकेँ ठोर पर शीर्षक आ गुदी कण्ठस्थ रहैत अछि ।
सन्ध्यासँ मिलन करबाक वास्ते जँ जँ साँझ लुकझुक होइत जाई, राति जुआन होइत जाइत अछि तऽ मदिराआएल पवनक मुडमे अपन समकालिन सँगीसभ बीचक संवाद, चौल, नोकझोक, झौल, बात कटौबलि आ ठट्टा गज्जवक होइत अछि । तखन एना लगैत रहैत अछि जेना जीवनक सभ रङ्गसभ ओहि ठाम पृथ्वीलोक पर उतरि आएल होइक । जेना दार्शनिक, आध्यात्मिक आ मानवीय चेतक बहस, विमर्श आ छलफल शानदार, वजनदार आ दमदार होइत जा रहल होइक । जनिक ठट्टामे सेहो अनन्त गहिराई होइत छैक, ओ परिहास आ विनोदप्रियता सेहो ! गहिर सौन्दर्यचेत आ मानवीय प्रेम । चेतनासँ भरल आ माझल एकटा प्राध्यापक, पावरफुल चस्मा, बज्र दाँत आ अट्टाहासक मनकारी हँसनाई लाजवाब ।
पच्छिला समयमे अभिव्यक्तिक अन्तरिक्षमे अँखिगर, माहिर अभियन्ताक रुपमे सामाजिक सञ्जालमे खुबे सक्रिय देखल गेलाह अछि । अंग्रेजीमे कहल जाइत अछि जे गिभ अ ड्याम ! मैथिलीमे–बाल मतलब । विना रोकटोक, कहएबाला बात ठाहिँ प ठाहिँ कहवाक चाही, लिखबाक चाही ।बात जानिसाफ, दु टप्पी, विना कोनो हिचकिचाहट गलत तत्वक विरुद्ध आवाज उठाएब । जाहिसँ लोकके दुःख हएतनि तकर कोनो फिकिर, परवाह नहि । एहिसँ केओ गलत बुझत वा अपन हित नहि होइत से कहियो नहि बुझि सकलनि । अर्थ–अनर्थक किछु गप्प कथिला नहि होइ ताहिपर डाईरेक्ट प्रहार करब जे जीवनकेँ रङ्ग सभमे भोगैत अछि बिना ढोंग, बिना घमण्ड, बिना तथाकथित सामाजिक भय ! सीधा अर्थ नहि भेटव, हिनक गहिँर आ गम्भीर रचनामे । तथापि लयमे बहएबाला स्वभाव हिनका ‘पब्लिक इन्टेलेक्चुअल’ अर्थात् कतौ कोनो विषयमे लगातार सूचनायुक्त प्रवचन देनिहार विद्वान् आ विद्वतायुक्त विद्वता, विचार आ चिन्तनमे हुनक उचाई आ आयतन अतुलनीय अछि । बौद्धिकता, चिन्तन आ विचारक तहमे (समान स्तर) बात नहि मिलला पर ककरोसँग अडि जाइब हिनक स्वाभाव सर्वजनिन भऽ गेल अछि ।
एहिसभ बातक पुष्टि करबाक बेगरता नहि । लोक हिनक कृतित्व आ व्यक्तित्वसँ नीक जेकाँ परिचित अछि । कहवामे कोनो हर्जा नहि जे नाटक (आर्दश कुटुम्ब, कपडकोट लेखन आ मलंगिया सरक नाटकमे अभिनय), टेलिफिल्म (एकटा आओर बसन्त), पत्रकारिता (गामघर, नवविचार, समाचारपत्र, कान्तिपुर, जनकपुर टुडे, विद्यापति टाईम्स, मिथिला वाणी, साहित्य (भुकना महात्म कथासँग्रह, कविता, निबन्ध सयपत्री, आँगन, संस्मरण कतार डायरी आदि), रेडियो उद्घोषण जनकपुर एफएम, गरमागरम चाह, कालचिन्तन आ समदियाधरिक यात्रा, सार्वजनिक मञ्च सञ्चालन (होरी महोत्सव, जनकपुर साहित्यकला उत्सव) आदिमे सराबोरि डुबलासँ, हथोरिया देलासँ, रसास्वादन आ परेखलासँ सहजै भेटि सकैत अछि । बड सुअदगर लयमे अपनेक हँसीक जादुटोना किनका नहि सम्मोहित करैत हएतनि । आओर की कहू भैय्या? माफ कएल जएतैक देरिए सहि फेरसँ शुभकामना श्याम दा । भैय्या गोर लगैत छी, हाथ कहिया लगबै?


text:
साभारः अनिल चौधरी, सनहौली (रिपोर्टः दिल्ली सँ) – अप्रैल १४, २०१६. मैथिली जिन्दाबाद!!
कुशेश्वरस्थान थाना क्षेत्रक सनहौली गाम मे दुपहर केँ लागल भीषण ऐगलग्गी मे १८ घर ४ मवेशी आ तीन एकड़ मे गहुंमक पाकल फसल जैरकय खाख भऽ गेल अछि।
भेटल जानकारी अनुरूप गामक फूलकिशन साहु केर घर सँ शुरु भेल आगिक लपट देखिते-देखिते आस-पड़ोसक १८ टा घर केँ अपन ग्रास बना लेलक। तेज पछबा हवा केर कारण आगि विकराल रूप धारण कए लेने छल। लोक सब किछु छोड़ि-छाड़ि बस अपन आ परिजनक जान बचेबाक लेल सुरक्षित स्थान पर जेबाक काज केलक।
एम्हर ग्रामीणक संग-संग आसपासक गाम हिरणी, परसंडा, बेरि, रामबाड़ी, कुमारी आ विषहरिया सहित आन-आन ठामक लोक सब डोल-बाल्टी आ पम्प सेट केर सहारे घंटों आगि केँ मिझेबाक प्रयास करैत सफलता पेबाक खबैर भेटल अछि। मुदा ताबतकाल धरि फूलकिशन साहु, राजकांत साहु, मो. सोनदाय देवी, गुलेल पासवान, बाउन साहु, रामसुन्दर ठाकुर, अर्जुन ठाकुर, रामस्वरूप शर्मा आ शंकर शर्मा सहित १८ जनक घर मे राखल अन्न-वस्त्र सहित सबटा समान जरिकय खख्स्याह भऽ गेल।
फूलकिशन साहु केर दुइ गाय, ब्रह्मदेव यादव केर दुइ गाय आ यदुवीर पासवानक डेढ बीघा मे लागल गहुंमक खेत जरिकय नाश भऽ गेल। ओतहि महिसक एकटा परू सेहो गंभीर रूप सँ जख्मी भऽ गेल।
ऐगलग्गीक खबैर सुनिते ओहि ठामक विधायक शशिभूषण हजारी, मधुकांत झा मिंटू सबसँ पहिने पहुँचिकय घंटों भरि लोक सब सँ जिज्ञासा आ सहायताक भरोस दैत रहला। गाम पहुँचबाक रास्ता संकीर्ण रहबाक कारण अग्निशम गाड़ी हिरणी गाम सँ आगू नहि जा सकल। बिरौल एसडीओ मो. शफीक सेहो ओतय पहुँचिकय स्थितिक निरीक्षण कएलनि आ पीडित परिवार केर सूची बनाकय तत्काल राहत सामग्री उपलब्ध करेबाक लेल सीओ कृष्ण कुमार सिंह केँ निर्देश देलनि। एहि समय सीआइ गौतम सेन गुप्ता, राजस्व कर्मचारी भरतलाल दास, राजकुमार कमती, मणिकांत झा, संतोष यादव, गणेश यादव आदि सेहो मौजूद छलाह।
ओहि ठाम एक दोसर गाम घोड़दौर मे सेहो ऐगलग्गी भेल जाहि मे चारि आदमीक घर जैर गेल। जानकारी भेटल मुताबिक ई आगि वीरेन्द्र पासवान केर घर सँ शुरु होएत सुनील पासवान, अनिल पासवान आ सुजित पासवान केर घर केँ खाक कय देलक।
कचराक ढेरी मे लगाओल गेल आगिक चिन्गारी सँ अही क्षेत्रक एक अन्य गाम मे दिनक १२ बजे शुरु भेल आगि मे सेहो कतेको घर जैर जेबाक खबैर अछि। ई जनमारा पछबा हवा आ लोकक कनेक टा असावधानी सँ एतेक पैघ नोकसान सँ समूचा इलाका मर्माहत अछि।